text:
Ruhango: Batangije gahunda yo kubaka ibiro by’Imidugudu yose igize Akarere
Mu karere ka Ruhango hatangijwe gahunda yo kwiyubakira ibiro by’imidigudu yose uko ari 533, ku ikubitiro hakaba hagiye gutangira kubakwa ibiro 118 nk’uko biri mu mihigo y’uyu mwaka w’ingengo y’imari, indi ikazubakwa nyuma.
Ubuyobozi bw’Akarere ka Ruhango butangaza ko abaturage bazagira uruhare kuri izo nyubako binyuze mu miganda, na ho akarere kagashaka isakaro n’ibindi bikenera amafaranga nko gukinga n’ibindi.
Umuyobozi w’Akarere ka Ruhango, Habarurema Valens, avuga ko kubaka ibiro by’umukuru w’Umudugudu bitazahindura cyane imikorere y’umuyobozi wawo ngo yirirwe ku biro kuko n’ubundi azakomeza gukora nk’umukorerabushake wikorera n’indi mirimo ye, icyakora ngo bizoroshya gutanga serivisi inoze no kubika ibikoresho bye, ibyo biro kandi bikazaba binakorerwamo n’abagize komite z’imidigudu n’abajyanama b’ubuzima.
Agora ati "Turasaba abaturage gukomeza gushyira imbaraga mu kwiyubakira igihugu natwe tubatere inkunga kugira ngo uyu muhigo tuzawese. Abakuru b’imidugudu bakeneye aho gukorera heza kandi bizarushaho kunoza serivizi bagomba abaturage".
Abaturage bo mu Karere ka Ruhango bavuga ko bishimiye kuba abayobozi b’imidugudu bagiye kubona aho bakorera hazwi, kuko byabagoraga kubona serivisi zo kwa mudugudu kubera ko yakoreraga ahabonetse hose.
Kagame Pascal wo mu Kagari ka Karambi, avuga ko serivisi zo kwaka ibyangombwa zitatangwaga uko bikwiye kubera kutagira aho gusanga mudugudu.
Agira ati "Byasabaga gushakisha mudugudu aho yagiye ngo agufashe bikaba byanatuma serivisi ukeneye wanayibura, ariko ubu nta kongera kwirirwa tumushakisha azaba ari ahantu hazwi".
Tumukunde Bernadette avuga ko ari akarusho kuba mudugudu abonye ibiro kuko noneho azajya abonana n’umuyobozi ahantu hazwi akizeza ubufatanye mu gukomeza kwiyubakira ibiro by’umudugudu kugira ngo bongere iterambere.
Agira ati "Mudugudu namugereranyaga na ‘dorone’, kuko yirirwaga aca hirya no hino, ariko ubu kugira icyicaro ni akarusho".
Imidugudu icyenda muri 533 ni yo yari ifite ibiro ikoreramo, uyu mwaka w’imihigo ukaba uzarangira indi midugudu isaga 110 yiyongereye kuri iyo na yo ikagira aho ikorera.


c: text/html

text:
Hari abaturage bo mu Mirenge ya Mayange na Ngeruka yo mu Karere ka Bugesera basaba ko bashyirirwaho uburyo bworoshya imihahirane hagati y’iyo mirenge kuko ubuhari bwo gukoresha ubwato buri mu kiyaga cya Cyohoha ya ruguru budinziza iyo mihahirane kandi hakaba hari ibyago byo guteza impanuka zo mu mazi.
Ni ku mwaro wo w’ikiyaga cya Cyohoha ya ruguru ku ruhande rw’umurenge wa Mayange mu karere ka Bugesera, itangazamakuru rya Flash ritereye amaso rwagati mu kiyaga, harimo ubwato bw’imbaho bugenda gahoro cyane ariko bigaragara ko burimo abantu n’ibintu.
Nyuma y’igihe gito ubwo bwato bugeze ku mwaro.
Ni ubwato burimo abantu, ibiribwa, ibinyabiziga by’amagare n’ibinyobwa abagize umuryango wa Sibobugingo Pascal uturutse mu murenge wa Ngeruka ushyiriye umuryango w’abavandimwe babo bo mu murenge wa Mayange wagize ibyago.
Nta yindi nzira baca yaborohera uretse inzira y’amazi.
Bitwara iminota iri hagati ya 20 na 30.
Umwe mu bo muri uyu muryango yagize ati “Impamvu twakoresheje ubwato tugiye gusura abavandimwe bagize ibyago. Urabona imihahirane umurenge wa Mayange n’Umurenge wa Ngeruka, ni Imirenge yakagombye guhahirana ariko ntibishoboka. Nk’umuhanda twakoreshaga ni Mareba none nawo ikiraro cyaracitse.”
Undi ati “Nta bundi buryo twakoresha cyereka tubonye nk’imodoka. ”
Mugenzi wabo ati “Kugira ngo tugere I Nyamata bidusaba kuzenguruka indi mirenge za Mereba, tukagera mrui Bisenyi tukambuka tugahita tugera mu murenge wa Nyamata.”
Ubwo bwato bugeze ku mwaro wa Mayange, mu kanya gato bugiye gusubira ku mwaro wa Ngeruka, harajyamo amatungo magufi, ibinyabiziga bya moto, inzugi zo gukinga inzu ziri muri Ngeruka ndetse n’abantu.
Utwaye ubwo bwato yatubwiye ko hashobora gushyirwaho n’ibindi nk’amatungo maremare.
Ikifuzo cy’abatuye Ngeruka na Mayange ni uko bashyirirwaho uburyo bwiza bwo guhahirana, hakorwa uwo muhanda uhuza iyo mirenge yombi utakiri Nyabagendwa cyangwa n’inzira zo mu mazi zigatunganywa bagahabwa ubwato bugezweho cyangwa bakubakirwa ikiraro cyahuza iyo mirenge gica hejuru y’ikiyaga cya Cyohoha ya Ruguru.
Umwe aragira ati “Imana idufashije na Leta ikadufasha twabona n’ubwato bw’imashini, tukajya tugenderanira.”
Undi ati “Badufasha iyi cyohoha igacamo umuhanda wambuka ufata Ngeruka na Mayange.”
Ubuyobozi bw’Akarere ka Bugesera buvuga ko umuhanda wari nyabagendwa wahuzaga imirenge ya Mayange na Ngeruka ikiraro cyawo cyangiritse bityo ugafungwa.
Umuyobozi w’aka karere Mutabazi Richard yatubwiye ko uwo muhanda uri hafi kongera gutunganywa, ariko ko n’ibyifuzo by’abaturage byo gutunganyirizwa inzira y’amazi nabyo byakwitabwaho.
“Hari n’undi noneho w’igitaka uca ahitwa Mareba ukatiye aho ku Gahembeukazamuka. Uwo rero niwo ufite ikibazo muri iyi minsi kubera ko ikiraro cyawo cyarangiritse mu mezi atatu ashize turagisana, hanyuma kirongera kirangirika. Kugira ngo bidateza impanuka twarahafunze tugaragariza inzego zidufasha mu by’imihanda n’ibiraro, ubu harimo harashakwa uburyo ari inyigo cyangwa ingengo y’imari kugira ngo gisanwe. Hari ibitekerezo by’ubwato, twafatanya nabo rwose bigakorwa.” Meya Mutabazi
N’ubwo abatwara ubu bwato bwo mu kiyaga cya Cyohoha ya ruguru bizeza umutekano w’ababugiyemo ko badashobora kurohama, nta mwambaro wagenewe abagenda mu mazi twabonye yaba abagenzi n’abatwaye ubwato bambaye.
Icyakora mu bihe byashize ibiyaga uko ari 9 biri muri aka karere byavuzweho guhitana ubuzima bw’abantu.
Ntitwashoboye kugenzura ko abashinzwe ubwo bwato koko bafite imyambaro yabugenewe ku bagenda mu mazi, kuko batubwiye impamvu abagenzi batayambaye ariko yari yakorewe isuku.
Tito DUSABIREMA

robotstxt: allowed

filter: keep


text:
BITEYE AGAHINDA Uruhinja rwa GISELE Precious rwaje kumusezera ku isanduku abantu bararira cyane
Mu muhango wo gushyingura Gisele Precious kimwe mu byashenguye benshi kwihangana bikananirana ,ni ukubona uruhinja baruzanye ku isanduku ngo rumusezere ,iki ni nacyo kintu cyongeye gushengura Innocent wari warashatse Precious Gisele.
Ubwo bari mu muhango wo gusezera mu rugo bwanyuma kuri Gisele Precious ,bazanye umwana we yari amaze iminsi yibarutse kugirango amusezereho , wenda banamufate ifoto y’urwibutso azerekwe ko yigeze umubyeyi
Byari amarira n’agahinda¬† muri rusange kubona umuntu wari ugiye kumara umwaka ashyingiwe aribwoo akimara kwibaruka ,akitaba Imana atabashije kubona umwana aseka cyangwa ngo amubona akure nk’inzozi za benshi muri twe.
Kimwe mu byagarutsweho ni uburyo Gisele Precious yakoreyemo Imana ndetse akanaba intangarugero muri bagenzi be , Gisele yitabye Imana nyuma yo kugwa muri douche (ubwogero)


text:
Amategeko ngenga mikorere y'umuryango / komite itegura
Movement Charter isobanura inshingano ku banyamuryango ba wikimedia. Bizaba ari uburyo buhuriweho bwo gukorera hamwe mu kugera ku ntego Strategic Direction.
Komite yo gutegura amategeko ngenga mikorere y'umuryango izabitegura. Ibyo bateguye bizakurikiza the Movement Strategy recommendation “Equity in Decision-Making” ibyemezo byifuzo byo kungana mu gufata ibyemezo. Bazakora ubushakashatsi kandi basabe ibitekerezo abanyamuryango , inzobere , n'imiryango . Bizasaba kwemeranywa mu gikorwa cyo kubyemeza burundu mbere yuko afatwa nk'amategeko ngenga
Iri tsinda rizaba rigizwe n'abantu 15. biteganyijwe ko rizaba rihagarariye ubudasa mu banyamuryango bose harimo uburinganire , haba ku gitsina , ku ndimi , ku uho utuye , n ibyo wanyuzemo. Haba mu kwitabira imishinga, affiliates na fondasiyo ya wikimedia. Ku bindi bisobanuro wasoma Drafting Committee matrices.
Kuba uzi neza icyongereza ntabwo biri mu bisabwa kugirango ube muri iri tsinda . Bikenewe , ubufasha mu gusemurirwa bwatangwa. Abagize itsinda bashobora guhabwa amafaranga yo kwifashisha. Ni amadorali 100 buri mezi abiri
Members
Tentative list of members (based on the official announcement, 2021-11-01):
Ibikenewe mu nshingano
Abagize komite bategerejweho ibi bikurikira :
- Gukora mu nyungu z'abanyamuryango bose
- Gukurikiza Strategic Direction na Movement Strategy recommendations.
- Kubaha no gukurikiza Universal Code of Conduct.
- Kuba nibura wabona amasaha 5 mu cyumweru mu gihe cy'umwaka. Iki gihe kizagenda gihinduka bitewe n'akazi
- Kuba wakwitabira inama zikorewe kuri murandasi
- Kubasha gukorera mu buryo bwa consesus, aho gutanga ibitekerezo bifunguye
- Kuba biteguye kwakira undi muntu ugize itsinda mu gihe hari usezeye
- Kuba utari mu bihano mu bijyanye n'imishinga ya fondasiyo wikimedia harimo na ibikorwa bitegurwa
- Gusangiza amakuru y umwirondoro na fondasiyo wikimedia. Abakandida bagomba gutanga igihamya cy imyirondoro n'igihamya cy'imyaka [1] nka kimwe mubiteganywa kuba umukandida. [2]
umwirondoro w'umukandida
Turashaka abantu bateye batya :
- Kumenya kwandika mu buryo bw'ubufatanye. (kuba ufite ubunararibonye ni akarusho)
- biteguye gushaka ubwumvikane
- Kwita cyane ku ubudasa no kudaheza.
- kugira ubushobozi bwo kubona ibyuho bikwiye kuzibwa
- Kugira ubumenyi ku buryo abanyamuryango bajya inama.
- Kuba ufite ubunararibonye mu gutumanaho mu mico itandukanye
- Kugira ubunararibonye mu miyoborere y'imiryango idaharanira inyungu cyangwa communaute.
- Kugira ubunararibonye mu kugirana imishyikirano n'abantu batandukanye.
Icyitonderwa: Ntibiteganyijwe ko umuntu umwe azaba afite umwirondoro wifuzwa wuzuye. twifuza abuzuzanya umwe ku wundi . Ku bindi bisobanuro wasoma Drafting Committee matrices.
Inzira
- Komite iteganyijwe gutangirana abantu 15
- Nihaba abakandida 20 cg barenga , uburyo bwo gutora buvanze no gutoranya buzakurikizwa
- Nihaba abakandida 19 cg bakw kuri aba , inzira yo gutoranya izakurikizwa hatabanje gukorwa amatora
Inzira irambuye uko bizagenda mwayisanga here.
Ibyatangajwe n'abakandida
Niba wifuza kureba ibyo abakandida batangaje, click here.
Kwiyamamaza ku kuba muri komite yo gutegura amategeko ngenga mikorere y'umuryango byarangiye kuri 14 nzeri
The results of the elections and selection processes were published on 1 November 2021.
Ibyitonderwa
Icyitonderwa: kubyakozwe mbere mu gutegura itsinda cg komite, mwasoma this page.


text:
DORE Inzira wanyuramo ugahitamo cyangwa ugahindura akarere uzakoreramo ikizamini kumyanya ya REB cyangwa uturere 3 wifuza kuzakoreramo akazi muburezi
Mugihe abatari bakeya bitegura gukora ibizamini kumyanya itandukanye iheruka gushyirwa ku isoko n’ikigo cyita kuburezi mu Rwanda REB, birashoboka ko wakenera guhitamo cyangwa guhindura akarere wifuza kuzakoreramo ikizamini ndetse nokuba wahitamo uturere dutatu (3) wifuza kuzajya gukoreramo akazi igihe wazaba uhawe umwanya.
Inzira zikurikira zagufasha:
1. Intambwe yambere
Kanda hano maze ujye kurubuga rwa MIFOTRA
2. Injira muri account yawe ukoresheje username/ e-mail na password wakoresheje igihe wasabaga akazi.
3. Intambwe ya 3
Jya kuri profile (ibumoso), urahita ubona umwanya wagenewe abantu basabye akazi muri REB.
4. Intambwe ya 4
Hitamo akarere wifuza kuzakoreramo ikizamini.
5. Intambwe ya 5
Hitamo uturere dutatu (3) wifuza kuzoherezwamo igihe uzaba wahawe akazi.
6. Intambwe ya 6
Emeza niba warize uburezi cyangwa ibindi (Yes/No) maze ukande wemeze (update)
7.Intambwe ya 7
Suzuma niba amakuru yose wayashyizemo uko ubyifuza maze ukande kuri update.
IGANA NATWE HANO : dore-uko-wasaba-akazi-unyuze-kurubuga-rwikigo-cyigihugu-gishinzwe-abakozi-ba-leta-numurimo-e-recruitment-gukoresha-system-ya-smarthr-bisobanuye-mu-kinyarwanda/
104 All the time, 1 To day


text:
Cyan Pak ni Ubushinwa bukora ibicuruzwa bipfunyika kandi byandika-muri Zhejiang, bitanga serivisi kubintu byose byabigenewe, byujuje ubuziranenge bwo mu rwego rwo hejuru.reba byinshi
Dufite ibikoresho byinshi byo gucapa, kumurika no gukora imifuka, harimo hamwe na mashini 3 yimashini yihuta yihuta, irashobora gucapa amabara agera kuri 10.Kandi ufite ibice 3 byimashini zimurika na 14 zo gukora imashini ..gusobanukirwa byinshi
Urashaka kumenya byinshi kubyerekeye gupakira ibintuNoneho iyandikishe mu kanyamakuru kacu.


text:
Mu rwego rwo kwifatanya n’abantu benshi batuye mu bihugu bitandukanye ku isi mu gusengera amoko ataragerwaho n’ubutumwa bwiza, uyu munsi tugiye gusengera aba Mali bo mu gihugu cy’ubuhinde.
Igihugu cya cy’Ubuhinde gifite abaturage 9.962.000 ururimi ruhurirwaho na benshi rwitwa Hindi, ibijyanye n’iyobokamana, idini yitwa Hinduism niyo ifite abayoboke benshi ku kigero cya 99.97% mu gihe Abakristu ari 0.00%
Amateka y’Abamali
Mali ni ubwoko bwamenyekanye mu gutunganya ubusitani, umubare munini w’aba baturage ukora akazi ko gutera indabo ndetse no kuzibungabunga.
Hari itsinda rimwe ry’aba Mali baturutse muri Rajput. Iri tsinda ni abarwanyi babigize umwuga kandi ni ubwoko bufite umubare munini.
Ubuzima babayemo
Aba Mali bakunda cyane gukora mu nganda kandi bamenyekanye cyane mu kugaragaza ubutwari mu byerekeranye n’ikinyabupfura.
Muri rusange, bagiye batandukanye bitewe n’ibyo bakora. Urugero, abakurikiye ibijyanye n’ubusitanibitwa Bagban, abakata kandi bagacuruza ibyatsi bitwa Sasia, naho aabatera indabo bitwa Phool Mali. Aba Mali benshi batuye mu mugi ari nabo bita kubusitani bw’indabo.
Ku bijyanye no gushyingirwa, birabujijwe ko abantu bashyingiranwa batuye mu murenge (sector) umwe. Ikindi kandi ntibyemewe ko abantu bashyingiranwa bahuje isano.
Ku byerekeranye no gushyingura, uwapfuye ashyingurwa mu butaka cyangwa bakamutwika byose biremewe.
Ibyo bizera
Aba Mali, umubare wabo munini ni abayoboke b’idini ya Hinduism. Devi ni imana (god) yabo basenga kandi bizera, iyo bakoze ubukwe banyura imbere yayo mu rwego rwo kuyisaba umugisha w’urugo bagiye gushinga.
Ibyo bakeneye
Aba Mali bakeneye kumenya Yesu Kristo umukiza. N’ubwo bizera ikigirwamana cyitwa devi, ariko ku rundi ruhande, Yesu ni umunyamabazi yiteguye kubababarira no kubakunda.
Ibyifuzo byo gusengera:
Gusenga kugirango ibyanditswe byera bihabwe agaciro mu Buhinde
Gusenga kugirango amatsinda ya gikristo abashe gusengera aba Mali
Umwuka wera ayobore abakristo babashe guhamya Yesu
Gusenga kugirango ibyifuzo by’abakristo byo kugeza agakiza mu buhinde bishyirwe mu bikorwa.
Source: www.project.net
Vestine agakiza.org


text:
Mu Rwanda
Abaturage Bashinja Ubuyobozi Bw’Umurenge Na REG ‘Kubabeshya’
Mu Mudugudu wa Kalima n’uwa Duwani mu Kagari ka Murama, Umurenge wa Bweramana mu Karere ka Ruhango hari abaturage babwiye itangazamakuru ko ubuyobozi bw’uyu Murenge buri kumwe n’abakozi ba REG babasabye gucukura imyobo yo kuzashyiramo amapoto barabikora ariko ayo ntibayahabwa.
Bavuga ko babikoze bashishikaye bafite ikizere ko kera kabaye bagiye guhabwa amashanyarazi
Babwiye mugenzi wacu ukerera UMUSEKE ko nyuma yo gucukura iriya myobo batanze raporo, bayigeza ku buyobozi kugira ngo nabwo bukorane na REG bityo ibyo abaturage basezeranyijwe babihabwe.
Umukuru w’Umudugudu wa Kalima wavuganye na bagenzi bacu witwa Mwumvaneza Thèophile yababwiye ko kuva buzuza iriya myobo hagiye gushira amezi atanu.
Abaturage bibaza niba imvune yabo yarabaye impfabusa cyangwa niba bakomeza kwizera ko bizashoboka, byibura bakabona ikibarema agatima.
Wa mukuru w’Umudugudu ati “Akazi abaturage basabwe twaragakoze ntabwo tuzi impamvu ituma bataduha umuriro nk’abandi baturage bamaze igihe bawubonye.”
Umuturage witwa Seti avuga ko hari ingo batarutse ntibaziha amashanyarazi.
Abaturage bavuga ko babajije impamvu yabyo basubizwa ko abayobozi bagitunganya inkingi.
Ati “Hashize amezi 2 badusubije ko barimo gutunganya amapoto.”
Umunyamabanga nshingwabikorwa w’Umurenge wa Bweramana witwa Emmanuel Ntivuguruzwa avuga ko ipoto ishingwa ahantu hacukuwe umwobo ugendeye ku bipimo biteganywa kandi biri mu nyungu z’abaturage.
Ati: “Abaturage bavuga ko bitinda turabumva kuko umuturage utaragera ku mashanyarazi aba yumva yahita ayabona uwo munsi ariko hari iby’ibanze bikorwa nk’ibi byo gucukura imyobo, gushinga amapoto, kugezaho intsinga no kuzoherezamo umuriro, turabizeza ko amashanyarazi abageraho bidatinze .”
Hirya no hino mu Rwanda hari aho abayobozi basezeranya abaturage ibintu runaka bagategereza amaso agahera mu kirere.
Ibyo bimenyekana iyo hari itangazamakuru ribigaragaje cyangwa Perezida wa Repubulika yagiye gusura abaturage.


text:
Inyigisho yo ku wa kane w’icya 9 A, Imbang., 04/06/2020
Uwa 4 Nyuma ya Pentekosisti: Yezu Kirisitu Umusaseridoti w’ikirenga uhoraho.
AMASOMO:2Tim 2, 8-15; Zab:25 (24),4-5ab, 8-9, 10.14; Mk12, 28b-34.
Bavandimwe muri Kristu, nimugire ineza n’amahoro bituruka ku Mana Data na Mwana na Roho Mutagatifu!
Nyuma y’iminsi mirongo ine y’igisibo cyaduteguriraga Pasika ntagatifu ya Nyagasani na nyuma y’iminsi mirongo itanu y’igihe cya Pasika, twasubiye mu gihe gisanzwe cy’umwaka wa liturujiya aho dukomeza kuzirikana tuyobowe na Roho wa Nyagasani ku ibango rikomeye ry’urukundo rw’Imana ripfunditse mu iyobera rya Pasika.
Ijambo ry’Imana ni ryo rituyobora muri urwo rugendo nk’abakristu. Iryo tuzirikana uyu munsi riragaruka mu buryo butaziguye ku mukiro abemera tuzigamiwe muri Kristu: INGOMA Y’IMANA.
Mariko umwanditsi w’Ivanjili aratwereka umwigishamategeko ugana Yezu akamubaza itegeko riruta ayandi. N’ubwo aba bigishamategeko n’abafarizayi hari igihe tubaha isura mbi y’abaganaga Nyagasani bashaka kumwinja no kumugusha mu mutego, byaranashobokaga ko hari n’abashoboraga kugana Yezu babibwirijwe na Roho Mutagatifu bifuza gusobanukirwa kurushaho. Aha twavuga nk’urugero rwa Nikodemu wamusanze rwihishwa mu ijoro (Yoh 3,1- 21).
Uyu mwigishamategeko twumva na we ndamufata muri urwo rwego. Uyu munsi iyo tuvuze amategeko y’Imana duhita twiyumvira ariya icumi gusa mu gihe ku muyahudi yumvaga magana atandatu na cumi na atatu (613); harimo 365 abuza (avuga ibizira) na 228 ategeka (avuga ibigomba gukorwa).
Kubasha kumenya iriruta ayandi byashoboraga kugorana. Ibisobanuro yahawe na Yezu byaramunyuze kandi bimukora ku mutima maze ahita ahamya ukwemera kwe ubwo yagiraga ati: “NI KOKO MWIGISHA…” mu yandi magambo ni nk’aho yagize ati: “ndemera koko ko…”. Yezu na we ati: “NTABWO URI KURE Y’INGOMA Y’IMANA”.
Bavandimwe muri Kristu, nta gushidikanyaka ko twese tutifuza kuba kure y’ingoma y’Imana. Twese turifuza kuzayituramo. Dushimire Imana iyituzigamiye kandi itaraduhishe inzira yo kuyitaha ariko kandi tuyisabe n’ingabire y’ukwemera n’urukundo izabidushoboza.
Pahulo Mutagatifu mu isomo rya mbere yagize ati: “Dore ijambo rikwiye kwizerwa, nidupfana na We tuzabaho hamwe na We, nituba intwari hamwe na We tuzima ingoma hamwe na We…”.
Urugamba duhamagarirwa kurwana nk’abakristu hamwe na Kristu ni urugamba rw’urukundo. Mbere na mbere tukimika Imana imwe rukumbi, tukirinda kuyibangikanya n’ikindi icyo ari cyo cyose tukayikunda kuruta byose kugeza n’aho twakwemera guhara ubuzima bwacu kubera Imana twemera.
Nyamara nk’uko Yohani Mutagatifu abivuga nta wavuga ko akunda Imana atareba kandi adakunda umuvandimwe we abonesha amaso. Urwo rukundo rwacu rugomba no kugaragaririra mu mibanire yacu n’abavandimwe bacu, tukabakunda nk’uko twikunda.
Turi mu gihe kigoye aho usanga abantu bihugiyeho cyane, bafite ubwikunde bukomeye, aho imitungo n’amarangamutima byabereye benshi ibigirwamana, aho ubuvandimwe butakivugwa. Umukristu ni uzabasha kugenda mu cyerekezo kinyuranye n’igisanzwe akaba umuhamya w’ibyo yemera yigana ingiro n’ingendo bya Kristu ahamagarirwa kubera umuhamya, agapfana na We, agatsindana na We bityo akazimana ingoma na We.
Dusabe Nyagasani ingabire y’urukundo rushyitse kugira ngo tubashe gutsinda imitego ya sekibi uturemera ibigirwamana kandi akaduhunza ubuvandimwe.
Bikira Mariya Umwamikazi w’intumwa adusabire!
Padiri Oswald SIBOMANA


text:
Korali Family of Singers bateguye igitaramo bitiriye ‘Umuryango Mwiza’
Byinshi wamenya ku gitabo cya Esiteri kandi bikagufasha mu bihe byose
Inkuru ya Esiteri uyisanga muri kimwe mu bitabo bigize isezerano rya kera kitwa ESITERI. Abantu bose basomye cyangwa bakumva inkuru ya Esiteri barayikunda cyane, kuko bumva iryoheye amatwi yabo ndetse ifite inyigisho nyinshi. Igitabo cya Esiteri kirihariye cyane kuko ni kimwe muri bibiri byonyine byitiriwe amazina y’abagore muri bibiliya (hamwe nicya Rusi).Twabateguriye byinshi twakwigira kuri Esiteri mu mibereho yacu ya buri munsi:
Mbere yo gutangira, dore amwe mu mateka y’igitabo cya Esiteri.
Abahanga muri tewologiya bagaragaza ko umwanditsi wacyo atazwi, ariko abanditsi benshi bemeza ko ari Morodekayi uvugwamo waba waracyanditse ahagana muri 483-473 (Mbere ya Yesu), ku ngoma y’umwami Zerusesi (Xerxes). Uwo mwami yitwa kandi Ahasuwerusi, yarongoye Esiteri kandi yari umwami w’Abaperesi hagati ya 486 na 464 (Mbere ya Yesu). Mu mwaka wa karindwi ari ku ngoma nibwo yarongoye Esiteri (Esiteri 2:16) ariko inkuru yo itangira mu mwaka wa 3 (Esiteri 1:3). Iki gitabo gifite ibice icumi (Esiteri 1:1-22, Esiteri 2:1-23, Esiteri 3:1-15, Esiteri 4:1-17, Esiteri 5:1-14, Esiteri 6:1-14, Esiteri 7:1-10, Esiteri 8:1-17, Esiteri 9:1-32 na Esiteri 10:1-3).
Dore bimwe mubyo twakwigira kuri Esiteri no mu gitabo cya Esiteri:
- Imana ikoresha abantu basanzwe maze ikabakoresha ibidasanzwe (iby’ubutwari)
Esiteri yabayeho mu gihe isiraheli yari iri mu bunyago kubwo kutubaha Uwiteka, yari umukobwa ureregwa mu buhunzi ku butaka bw’abanyamahanga. Nubwo yari mwiza cyane, ntago yari umuntu utandukanye n’abandi cyane mu bundi buryo yari umuntu usanzwe. Umunsi umwe ku ngoma y’umwami Ahasuwerusi, Imana yakoresheje Esiteri kugirango umugambi yari ifite kuva kera iwusohoze.
Esiteri yari aziko umuntu wese winjira mu ngoro y’umwami adahamagawe yicwa (Esiteri 4:11), ariko kubera yari aziko atagize icyo akora abayuda bakwicwa (Esiteri 4:13-14) byatumye yiringira Imana maze akora icyo Imana ishaka.
Nawe nubwo uri umuntu usanzwe Imana yagukoresha. Icyo usabwa ni ukuyumvira yaguhamagara ukayitaba ugakurikiza ugushaka kwayo. Birashoboka ko nawe ugira ubwoba ariko igira kuri Esiteri utinyuke, dore yari umugore nawe wakora iby’ubutwari, waba umukobwa cyangwa umuhungu Imana yagukoresha.
2. Ubwiza ufite ku mubiri ntago bukwiriye gutuma wirata cyangwa wihimbaza
Nkuko bibiliya ibivuga, Esiteri yari umugore mwiza rwose, umwami yakuruwe n’ubwiza yari afite bugaragarira amaso. Nubwo byari bimeze gutya; Esiteri ntago yirase cyane kugira ngo abe umwamikazi ahubwo yakurikije inama za Hegayi (Esiteri 2:9); ntago yigeze yirata ahubwo guca bugufi mu mutima we bifatanyije no kwizera Imana byatumye umwami amuhitamo nk’umwamikazi w’igihugu cyose.
Birashoboka ko Imana yakuremanye ubwiza ku isura birakwiriye ko utirata ahubwo uca bugufi kandi imyitwarire yawe ikaba myiza, ikanezeza Imana kuko nicyo yakuremeye. Muri iyi minsi tugezemo bakunda gukoresha amaterime icyuki, icyuma, umwana uhiye, ibogari ariko birakwiriye ko aba bantu bose bashyirwa muri aya mazina bigana Esiteri bagakora ibishimwa n’Imana, ntibajye mu ngeso mbi kandi ntibishyire hejuru.
- Imana ifite umugambi mwiza ku buzima bwacu.
Nubwo abayuda bari bafite umubabaro (Esiteri 4:3-4) Imana yakunze abayuda kandi ntago yaremye ubwiza bwa Esiteri gutyo gusa, ahubwo yari umugambi wayo wo kugirango azagere i bwami abe umwamikazi atabare abayuda.
Niba muri iyi minsi ufite umubabaro humura nawe Imana ifite umugambi mwiza ku buzima bwawe kandi yiteguye ku guhoza amarira. Ongera uzirikane ko ufite Imana kandi ari yo itabara aho rukomeye ihangane kandi ushikame ukomere nta joro ridacya kandi nta mvura idahita, n’abayuda baratabawe kandi ibyabo byari byarangiye bagiye kwica. Nawe rero komera!
- Amasengesho yo kwiyiriza ubusa akuraho ibihome agatanga ubutabazi bwihuse kandi bukomeye.
Esiteri yari azi ko ijuru ritabara kandi iyo ushyigikiwe n’Imana ihindura ibyanze guhinduka (Esiteri 4:15-17) bituma afata amasengesho yo kwiyiriza ubusa hamwe n’abayuda bose; ibi byatumye Imana ibumva kandi irabatabara.
Gusenga wiyiriza ubusa umunsi umwe, ibiri, itatu, icyumweru, iminsi mirongo ine n’ubundi buryo bwose bitewe n’ukuntu wabiteguye hamwe n’impamvu bijya bitanga ubutabazi bwihuse buvuye ku Mana kandi bikirukana abadayimoni. Nshuti y’Imana birakwiriye ko twimenyereza gusenga twigomye ibiryo, birashoboka ko muri iyi minsi utakibishobora ariko egera Imana iguhe imbaraga kuko yiteguye kuziguha rwose.
Umwanzuro:
Hari amasomo menshi twakura mu gitabo cya Esiteri no kuri Esiteri muri rusange, yaba ayo navuze harugura hamwe naya twakongeraho:
- Kugirira umumaro igihugu tubayemo tukumva ko niba hari ikibazo kibaye tugomba kugira uruhare mu kugikemura.
- Gukunda bagenzi bacu cyane kandi tukabakunda nkuko twikunda.
- Gutegereza isaha y’Imana twihanganye kandi dusenga, tukitoza gutitiriza Imana igihe cyose mu buryo bwose.
- Imbaraga hamwe no gukomera ntago biva kuri twe, ahubwo bifite isoko kuko biva ku Mana yacu.
- Imibereho yacu ya ahashije ntago yerekana iyo ahazaza, birashoboka ko wavukiye mu muryango ukennye no mu buzima bugoye ariko nyuma ukazakira; shikama ukore kandi wizere Imana muri byose izagushoboza.
Ibyo twa kwigira mu gitabo cya Esiteri ni byinshi ariko birakwiriye ko twongera tukegera Imana cyane kuko niyo ifite urufunguzo rwa byose kandi yiteguye kutugirira ibyiza kugirango itureme umutima kandi izaduhe ijuru.
Birashoboka yuko utari wakizwa ngo wakire Yesu nk’umwami n’umukiza wawe, ngwino kwa Yesu nikaribu. Niba kandi nawe usomye iyi nkuru wari wabuze ibyiringiro by’ubuzima, ongera usenge kandi uhamagare Imana yiteguye ku gutabara, iyatabaye abayuda ntaho yagiye iracyakora imirimo n’ibitangaza kuko ntago ijya ihinduka cyangwa ngo isaze.


text:
Caritas Kigali irashimira ingeri z’abantu batandukanye mu gikorwa bakoze mu Kwezi k’Urukundo n’Impuhwe cyo kwitanga bagafasha abababaye mu mwaka wa 2017.
Padiri Twizeyumuremyi Donation umuyobozi wa Caritas Kigali atangaza ko mu mwaka washize wa 2017 hakusanyijwe inkunga zifite agaciro ka miriyoni 44008 104 frw.
Aya mafaranga yose yajyanywe gukora ibikorwa byo gufasha ababaye kuko miriyoni 22 194 169 frw yaguzwe imyambaro, ibyo kurya bifite agaciro kangana na miriyoni 1 390 715fr. Ibyo kwambara bihwanye na miriyoni 19894 98, ibikoresho byo mu rugo bingana n’ibihumbi 671 600, ibikoresho by’isuku ni 219 900 ndetse n’imirimo y’amaboko yakorewe abakene n’abatishoboye bifite agaciro ka miriyoni 2 437 575.
Iyi nkunga yatumye hafashwa abanyeshuri 4 758 675, abarwayi 559.280 frw, ubwisungane mu kwivuza bufite agaciro k’ibihumbi 585.000, abadafite ifunguro angina na 701440, abadafite aho baba angana na miriyoni 1428875, abakeneye amatike abageza iwabo ibihumbi 364 000 , imfungwa ibihumbi 183 350, imirimo y’amaboko ihwanye n’ibihumbi 780395.
Abahawe imyambaro bavuga ko bari bambaye ubusa ariko nyuma yo gufashwa mu nkunga yatanzwe n’abakirisitu muri uko kwezi k’Urukundo n’impuhwe babonye icyo bambara.
Uretse imyambaro abahawe ibyo kurya nabo bashima iki gikorwa cyiza cy’uko bazirikanwa n’abantu b’Imana kandi b’umutima mwiza.
Ni naho bahera basabira umugisha abitanze kugira ngo Imana izabakubire inshuro ibihumbi ku byo bigomwe kugira ngo abababaye nabo bagire imibereho myiza.
Ibikorwa by’uku kwezi k’Urukundo n’Impuhwe bituma dushyira mu bikorwa ibyo Yezu Kristu yadusabye agira ati “Kuko nashonje mukamfungurira;nagize inyota mumpa icyo kunywa;naje ndi umugenzi murancumbikira; nari ndwaye muransura; nari imbohe muza nokundeba.”
Muri uku kwezi kandi twese turangiza inshingano dufite yo kwita ku bantu bose batishoboye no gushyigikira iterambere nyaryo kandi ryuzuye (dévelopment intégral de l’homme) ry’ikiremwamuntu binyujijwe mu bikorwa by’ubutabazi, iby’ubuzima n’iby’amajyambere ndetse n’uburezi.
Kugira ngo bigerweho ni uko abantu bakomeza kugira umutima wo gufasha abababaye batanga inkunga zitandukanye zo gufasha mu kwezi k’Urukundo n’impuhwe .
Mu rwego rwo gukomeza kwita ku babaye Caritas Kigali irasaba abantu ko bakomeza ibikorwa byo gufasha ababaye bigomwa icyo bafite cyose nk’uko Imana ibidusaba. Yezu Kristu ati “Nimube abanyampuhwe nk’uko So ari Umunyampuhwe”(Lk 6,36).
Nkuko intego yo gushaka imfashanyo iba igamije gufasha abari mu kaga n’abandi bakene batishoboye, Caritas yifashisha uwo musaruro ikagoboka abagize ibyago n’abatishoboye aho gutegereza ak’imuhana kaza imvura ihise. Bigakorerwa mu nzego zose za Caritas uhereye mu Miryangoremezo.
Kugeza ubu, umusaruro wabonetse urashimishije kuko byatumye abakene bashobora gufashwa n’abaturanyi babo kandi na Caritas y’igihugu ikabasha kugoboka abantu bari mu gihugu no hanze y’igihugu bahuye n’akaga k’amapfa, imyuzure, imitingito ubuhunzi, n’ibindi biza.
Muri iyi nkunga hatabawe abaturage ba Repubulika iharanira Demokarasi ya Congo igihe ikirunga kiruka, hatabawe abo muri Haiti bahuye n’umutingito ukaze, ndetse no muri Zimbabwe no muri Somaliya bahuye n’amapfa akabije. Dutabara kandi n’abacu bo mu Bugesera, i Cyangugu, no mu karere ka Gakenke, hamwe impunzi z’Abarundi ziri mu nkambi ya Mahama n’ahandi.
Tujye twibuka rya jambo rya Mutagatifu Pawulo ugira ati “Utanga arahirwa kuruta uhabwa”(Intu 20,35).
Nk’abakirisitu kandi bakeneye guhabwa umugisha mu byo bakora ni ugukomeza ibi bikorwa by’urukundo kugirango ikiremwa muntu kirusheho kuva mu kaga kirimo.


text:
Sisitemu ya CNC ya lathe igizwe nigice cya CNC, intambwe ya servo yo gutwara intambwe na moteri yihuta.Igice cya CNC cyakiriye MGS - 51 microcomputer imwe imwe.Gahunda yo kugenzura igice cya CNC niyo ntandaro yo kumenya imirimo itandukanye.Uburebure bwihariye bwo gutunganya, icyerekezo cyimuka nigaburo ryibiryo byagenwe.Hifashishijwe inkunga yo gutunganya hagati, gahunda yo kugenzura, ukurikije amakuru yinjiza gahunda yo gutangiza amakuru, irabaze kandi itunganywa kugirango yohereze ibimenyetso bisabwa bya pulse, byongerwaho umushoferi hanyuma bigatwarwa.Intambwe ya moteri, umutwaro wubukorikori utwarwa na moteri yintambwe kugirango umenye kugenzura byikora igikoresho cyimashini.
1. Fungura LCD interineti iteganya guhuza ibyifuzo byabashinzwe gukora imashini
2. Ibisobanuro bihanitse LCD yerekana, sisitemu ya lathe ifite igikoresho cyo kuganira kalibibikorwa, kandi intera irangwa ninshuti
3. Imyanzuro irashobora gushyirwaho kumibare 7, imiterere yuzuye ifunze-kugenzura, kugenzura neza
4. Igikorwa cyo kwishyura indishyi zikungahaye
5. Hamwe nindishyi zo gusubiza inyuma hamwe na screw ikosa ryimikorere
6. Imikorere idasanzwe ya progaramu ya handwheel, imashini irwanya kugongana, imikorere itekanye
7. Hamwe na simulation simulation, igice kimwe, gusimbuka igice na progaramu yo gutangira gahunda, imikorere irakomeye
8. Usibye gushyigikira kode isanzwe ya G, T code na S code ya progaramu ya lathe, inatanga kandi uburyo butandukanye bwo gukata gukurikiranye, kuzunguruka hamwe na MACRO macro programming.
9. Ubushobozi bwo kubika porogaramu ni 512 K bytes, naho itsinda rya NC rigera ku matsinda 1000
10. Tanga RS232C isanzwe isanzwe, ishobora guhuzwa na mudasobwa kugiti cyawe (PC) kugirango byoroshye kohereza porogaramu
ihame ry'akazi
Sisitemu yo kugenzura umubare wibikoresho byimashini igizwe nigice cyo kugenzura imibare, igice cyo gutwara intambwe hamwe na moteri yihuta.Igice cyo kugenzura imibare gikoresha MGS - 51 microcomputer imwe-chip imwe.Igenzura rya gahunda yo kugenzura umubare ni ishingiro ryo kumenya imirimo itandukanye.Muri gahunda yo gutunganya ibice, Urebye uburebure bwihariye bwo gutunganya, icyerekezo kigenda, hamwe n’umuvuduko wo kugaburira, gahunda yo kugenzura, hamwe n’inkunga y’ishami rishinzwe gutunganya ibintu, ukurikije amakuru yatunganijwe yinjiza, binyuze mu kubara no gutunganya, yohereza impiswi zisabwa ikimenyetso, na nyuma yo kongera ingufu za shoferi, moteri yintambwe iratwarwa, kandi umutwaro wumukanishi ukururwa na moteri yintambwe kugirango umenye kugenzura byikora igikoresho cyimashini.Mugihe cyo gutunganya insinga, generator ya spindle igomba gushyirwaho kugirango yohereze ibimenyetso bya spindle angular displacement signal kuri mudasobwa.Mudasobwa ikora interpolation ukurikije umurongo washyizweho kandi igenzura abafite ibikoresho kugirango batunganyirize insanganyamatsiko zitandukanye.Sisitemu irashobora kohereza cyangwa kwakira ibimenyetso bya STM ukurikije abakoresha bakeneye gukoresha imashini.
Kwirinda
Gukemura ibibazo
Shyiramo amashanyarazi n'amashanyarazi ukurikije igishushanyo cya wiring, shyira amashanyarazi yongerewe imbaraga mumwanya utagaragara, hanyuma ufungure amashanyarazi.Imbaraga zimaze gukingurwa, igenzura ryimibare rigomba gukora mubisanzwe.Muri iki gihe, imikorere yumufana wa axial igomba kugenzurwa, kandi birabujijwe rwose gukora mugihe umufana ahagaritswe.Shyira ingufu za amplifier switch mumwanya wa ON.Intoki reba niba iyo disiki ikora neza.Ukurikije gahunda yo kwinjiza intambwe, gerageza kwinjiza igice cyo gutunganya igice, genzura buri gikorwa, hanyuma gishobora gukemurwa kumurongo nyuma yuko ari ibisanzwe.Icyitonderwa mukoresha Niba bigaragaye ko icyerekezo cyo kuzenguruka cya moteri gihabanye nicyerekezo cyagenwe mugihe cyo gukemura, icyerekezo gishobora guhinduka binyuze mubyerekezo.Sisitemu ifite ibisabwa byinshi kubipimo byigikoresho cyamashanyarazi, ntabwo rero byemewe kuyisimbuza izindi moderi uko bishakiye.Birabujijwe rwose kwinjiza cyangwa gukuramo chip mugihe amashanyarazi ari, cyangwa gukoraho chip n'amaboko yawe.Niba gusudira bigomba gukorwa mugihe cyo kubungabunga, amasoko yose yingufu za sisitemu agomba kubanza guhagarikwa, kandi abahuza bose bahujwe na mudasobwa n’inyuma bagomba gutandukana.Byongeye kandi, niba gusudira kuri mudasobwa, ubushyuhe busigaye bwicyuma bugurishwa bigomba gukoreshwa kugirango birinde kwangirika kw ibikoresho bya mudasobwa.Sisitemu imaze gukoreshwa, niba idakora umwanya muremure, switch amplifier switch igomba gushyirwa mumwanya kugirango wirinde gufunga icyiciro umwanya muremure, kugirango bigabanye igihombo cyibikoresho byamashanyarazi no gutakaza amashanyarazi. .Nyuma ya sisitemu imbaraga zimaze guhagarikwa, igomba gutegereza amasegonda arenga 30 mbere yo kuyifungura.Ntabwo byemewe kuzimya no kuzimya amashanyarazi ubudahwema, bitabaye ibyo imikorere ya mudasobwa igezweho izaba idasanzwe, izagira ingaruka kumikoreshereze kandi ishobora kwangiza ibice.Witondere gukoresha sisitemu mubidukikije bisukuye.Niba urubuga rwibidukikije bisa nkaho bikaze (ibyuma byinshi byuzuza umukungugu), uyikoresha arashobora kongeramo akayunguruzo kinjira mukirere no hanze ya sisitemu nkuko bikwiye.Igice cyo kugenzura ububiko bwa bateri yububiko gikoreshwa na bateri yinyuma kugirango itange ingufu kuri chip ya RAM ya memoire yibice bya porogaramu yibuka muri mudasobwa nyuma yo kuzimya, kugirango ubike gahunda yo gutunganya ibice byumukoresha.Gusimbuza bateri bigomba gukorwa na mudasobwa ikoreshwa kugirango wirinde gutakaza porogaramu igice.Mugihe usimbuye bateri, witondere polarite ya "+" na "-", kandi ntuhindure isano.Nyuma yo gucomeka, koresha multimeter hamwe nimbaraga zo hejuru imbere kugirango upime voltage ya sock ya bateri kuri mudasobwa.Agaciro gasanzwe kerekana agaciro: 4.5V ~ 4.8V.
Impeta ibonye impeta ihagaritswe ku nziga ebyiri, kandi uruziga rukora rutwara umugozi wo gukata.Hariho ubwoko bubiri bwingenzi bwimashini zibona: zihagaritse kandi zitambitse.Ikariso yabonetse ya vertical band ya mashini yashizwe muburyo buhagaritse, kandi igice cyakazi kigenda mugihe cyo gukata kugirango ugabanye umurongo wurupapuro rwigice.Igiti kibisi gishobora kandi gusimburwa numuyoboro wa dosiye cyangwa umukandara wo kumusenyi cyangwa kumusenyi.Ikariso yabonetse ya horizontal bande imashini itunganijwe itambitse cyangwa ihanamye, kandi igaburira mu cyerekezo gihagaritse cyangwa icyerekezo cyo kuzunguruka ku ngingo.Ubusanzwe umugozi wogosha uhindagurika kuri 40 ° kugirango amenyo yabonetse ategerejwe kumurimo.Ubwoko bwa horizontal bugabanijwe mubwoko bwa kasi, inkingi ebyiri, ubwoko bumwe bwinkingi bwabonye;ukurikije imikoreshereze, igabanijwemo ubwoko bwintoki (kugaburira intoki nubukungu no gukata intoki) nubwoko bwikora;ukurikije gahunda yo gutangiza ukoresheje umugenzuzi, irashobora kugabanwa muburyo bwintoki (Semi-automatic manual feed) ubwoko bwikora (kugaburira byikora no gukata byikora);ukurikije gukata inguni zisabwa, igabanijwemo imashini ibona inguni (irashobora kubona inguni yo gukata ya dogere 90 na dogere 45) idafite inguni, ni ukuvuga gukata dogere 90.
Ibiranga Inkingi ebyiri Zitambitse Icyuma Cyuma Cyuma Cyimashini Ikurikirana:
Structure Inzego ebyiri zubatswe, guterura guhagaritse, guhagarara neza
Control Igenzura rya Hydraulic yo kugabanya umuvuduko, kugenzura umuvuduko udasanzwe
Igice cyakazi gifata hydraulic clamping, byoroshye gukora
Yashizeho uburyo butatu bwo gufata hydraulic igikoresho
Igicuruzwa gifite ibiranga imiterere yoroheje, imikorere ihamye, imikorere yoroshye, umusaruro mwinshi, umutekano ukomeye, nibindi.
Yabonye icyuma kimena induction, guhagarika byihutirwa
Igihe cyo kohereza: Kanama-10-2022


text:
Episode79: Ryan abonye umufasha mu rugamba rwo kuva mu bwihisho
Telephone yarasonnye ntungurwa na nimero nabonye impamagaye, imodoka itangira guta umuhanda, nubuye amaso mbona abantu benshi imbere yanjye, ntangira gukata nirwanaho nkandagira amburiyaji na feri kubw’ amahirwe iba irahagaze.
Twese twari twahahamutse cyane namwe murabyumva. Nubitse umutwe kuri Volant nyuma y’ akanya gato…
Kokonati-“Ahwiiiiii! Twari dushize! Nabonaga urupfu neza neza imbere yanjye! Ahwiiii!”
Njyewe-“Ahwiiii! Mbega mbega? Burya koko gusenga biratabara! Ubu iyaba ntabanje Imana imbere mu museso….?”
Kokonati-“Boss! Ni ukuri twari dushize nako twari tubamaze…ariko ubundi ko utajyaga wikanga utwaye imodoka bigenze bite?”
Njyewe-“Wahora niki bitewe nuwo mbonye ampamagaye”
Kokonati-“Uuuh? Ubwo se uwo muntu ninde Boss?”
Njyewe-“ Ni Sabine”
Kokonati-“Sabine? Ariko uwo mukobwa uhora uvuga….uwo mukobwa ko umusubiramo kenshi yari ameze ate?”
Njyewe-“ Yari umwari mwiza utamwaye, yari umwiza w’icyeza, yari umuteramuneza, guhuza imboni nawe byavuburaga ibineza neza muri njye, ineza ye ntawe utarigeze ayifuza,
Abirarira ngo bakunde bamurongore bo bari benshi ndetse bakaza bikoreye byinshi ariko disi abo akabahunga kuko atakundaga abamuhonga ngo bamuhe ibyo umutima n’ intekerezo ze bitifuzaga,
Yari atuje atamirije ituze….ateta ate? yateraga gutona no gutohagira kuwamuteraga imboni, yatuzaga imitima ituuta igitutu, igaturiza mu bituza bakagira umuneza koko yari mwiza, ariko se yavukiye nde?
Yasaga n’ isimbi ry’ iburasirazuba bw’ isi, yasesaga inseko isenya isura isonga, rudasumbwa utarigeze ibiganza bisusumira, ahubwo bigaba amaliza, uwakuze atyo niwe wari utumye igikuba gicika”
Kokonati-“Yeeee? Niwe wari uguhamagaye se?”
Njyewe-“Yego, niwe umpamagaye nkata ubwenge, yanze kumvamo , nagerageje kumwikuramo ariko byaranze”
Kokonati-“Ubwo se uwo mukobwa asa ate wari utumye turyamira ukuboko kw’ abagabo”
Nongeye kwitsa umutima,
Njyewe-“Ahwiiiii! Shenge yashungerwaga n’ abishoboye akabishima, abashonje n’abashumba, baza kubashiha ntabibashe, ahubwo akabashimisha, akabaha ishimwe abona inyana zirisha, ati nimwe burya nkesha gucunda?
Nabera nabonye uwishimira bose nta mitoma akamufungurira umutima nta by’ ikinyoma, maze abamusanze bagahindukira batama impumuro y’ ineza agabira abahogojwe n’ amarira atemba ajya mu nda!
Ntiyishishaga, ntiyirataga yasasiraga impuhwe abamusanze bose………”
Kokonati-“Aaaah! Rekera aho, nagize ngo? Naho yagiraga Ubuntu butiza urugi?”
Njyewe-“Oya Kokona! Ntabwo yari wawundi babandi bita ugira ubutiza urugi? Oya oya nta rugi yatizaga kuko ntiyatiza uwo utazi, oya nuko disi atazi gusubiza inyuma abaza bamugana kuko azirikana ko hari amagana yabuze abagana, agapfa kugana aho atari azi ko azaganya,
Niwe watumye menya igikwiye, niwe wateye intekerezo gusubira inyuma nkireba nkongera kwibaza koko niba ankwiye, yanyibukije inzira naciye, iyo na nubu mpindukira nkifuza kwibagirwa ariko bikanga”
Kokonati-“Eeeeh! Boss! Atsa imodoka tugende, niba ari uwo we ukomeje kumwibuka yatuma urenga umuhanda, mwihorere ntiwumve nibyo akubwira”
Twarongeye turahaguruka dukomeza urugendo, amasaha akomeza kwicuma butwiriraho, tugeze ahantu hamwe twakundaga guparika tukavamo tukaruhuka, tukinanura tugakomeza urugendo tuvamo,
Ahantu twari duparitse hari kuri restaurant, akenshi niho twakundaga kurira, twaricaye dutangira kuganira, hashize akanya gato narahindukiye, nakubise amaso umuntu….yari Samantha.
Samantha umukobwa wo mukahise namenye kubera Sabine, twari duheruka guhuza amaso aje mukiraka cyo kwakira abantu kwa Papa Elysie, akimbona yaje ansanga arampobera,
Samantha-“Mana weee! Ryan! Nyuma y’ ibihe turongeye turabonanye?”
Njyewe-“Hhhhh! Ni igitangaza kabisa, duhuje amaso ngira ngo ndarota, iyo ntaguhobera ngo ngukoreho ntabwo nari kwemera,
Samantha-“HHhhhh!”
Njyewe-“Kabisa ndabona imicyo ari yose, nako nibya kera uwaguhigaga yari umwe”
Samantha-“Hhhhh! Ahubwo se ndibutse, amakuru ya Sabine? Sha nawe uri umwana mubi? Uziko nakubonye kwa Boss nkagira ngo ndarota? Kuki Sabine wamuhindutse ukamusimbuza Elysie”
Muri ako kanya nahise mufata ukuboko turasohoka, tugera ahantu hari intebe ebyiri turicara,
Njyewe-“Sama! Ibyambayeho ni birebire gusa na nubu Sabine yanze kumvamo”
Samantha-“Ayiweee! Yego disi ndabyibuka ukuntu wamukundaga ndetse ukamufuhira?”
Natangiye kubwira Samantha ibyanjye, antega amatwi ndetse ababazwa n’ ibyambayeho, ndangije kumubwira byose,
Samantha-“Sha pole sana gusa nanone ndumva warabuze byose, ndi wowe n’ ubundi nari kwemera nkarongora Elysie, tukabana hanyuma ifaranga ryabo nkarirundira Sabine”
Njyewe-“Ibyo niyo nari kubikora ntabwo nari kuba ubu mfite amahoro yo mu mutima, byongeye kandi Sabine nta kibazo k’ ubushobozi buke yari afite kuko yari amaze kugabirwa byose na Doctor, kwemera kubana na Elysie ngo nite kuri Sabine ni agahinda mu kandi, byari ibidashoboka”
Samantha-“Yoooh”
Njyewe-“Gusa ubu ndashima Imana ko yabonye undi umwitaho kundusha, uzamuha ibyo ntamuhaye, uzamukunda kurusha uko namukunze”
Samantha-“Mana yanjye wee?”
Hashize akanya gato ducecetse….,
Njyewe-“Hanyuma se aha na he?”
Samantha-“Harya ntabwo nakubwiye ko ndi umukozi wa hano?”
Njyewe-“Uuuh? Ko ntajyaga nkubona kandi hano mpaza kenshi se?”
Samantha-“Eeeh! Natangiye gukora uno munsi, ubu ni njyewe ushinzwe igikoni cya hano”
Njyewe-“Eeeh! None se ntugikora kwa Papa Elysie?”
Samantha-“Eeeh! Navuyeyo cyera, ndongera nkorera umugabo witwaga Ntwari….”
Njyewe-“Ngo Ntwa…Ntwari?”
Samantha-“Ko wikanze se Ryan?”
Njyewe-“Uwo mugabo akora iki Sama? Wamukoreye hehe?”
Samantha-“Uwo mugabo se? Ntwari se ko yari umuherwe wibereye aho, afite ifaranga rya hatali, yigeze kunsanga aho twakoreraga araryoherwa, ampa akazi ko kujya njya kumutekera iwe kuko umugore we ngo yahukanye”
Njyewe-“Eeeeh! None se atuye hehe ubu?”
Samantha-“Atuye….”
Yarandangiye numva ntabwo ari hahandi nacumbikaga, nkomeza kumubaza aho ariho,
Samantha-“None se ko umumbaza cyane Ryan? Ko wagira ngo muraziranye waba waramushatse ukamubura? Cyangwa waramukoreye uramwambura, uri gushaka kumenya aho ari ngo mucengane?”
Njyewe-“Oya Sama! Ahubwo uriya mugabo ni umugome yasize amateka mabi adashobora kwibagirana mu muryango wanjye”
Samantha-“Uravugisha ukuri?”
Njyewe-“Ntabwo nkubeshya, ibyo mvuga ndabivuga mbabaye, kandi wowe hari byinshi utazi, uriya mugabo yasize igikuba mu muri njye, umuryango wanjye uramuhunga, niyo mpamvu nifuza kugusaba ubufasha”
Samantha-“Ubufasha? Ryan! Ko nari nararahiye ko ntazongera gukorana n’ uriya mugabo?”
Njyewe-“Kubera iki?”
Samantha-“Buriya rero akazi kacu nk’ abakobwa hari ubwo duhuriramo n’ ibigeragezo byinshi, hari ubwo kenshi kuko turyoshya amafunguro hari nubwo bamwe bifuza ko twakora n’ izindi nshingano…muri make Ntwari yifuje ko tujya turyamana akampa ibyo nshaka byose tunaniranwa gutyo”
Njyewe-“Hmm! Ndumva akajije umurego! Ntwari?…..”
Samantha-“None se Ryan! Ko ntifuza kumusubira imbere, kandi nanone nkumva ntakwima ubufasha ubwo ari bwo bwose?”
Njyewe-“Njyemerera Sama! Bikore kubwanjye no kubw’ umuryango wanjye, dushaka kuva mu bwihisho, tukabaho dutuje”
Samantha-“Mu buhe buryo ubwo?”
Njyewe-“Nibyo nshaka ko tuganira gusa ngomba kubanza kugisha inamauwo nita Papa na Mama, wowe nyemerera gusa”
Hashize akanya gato Samantha acecetse, yarambuye ukuboko maze arambwira….
Samantha-“Ryan! Ndabyemeye, ariko nizere ko ntazabigwamo”
Njyewe-“Urakoze cyane Sama! Kandi nyuma yuru rugamba nzakwitura umunsi umwe”
Samantha-“Hhhhh! Ubwo se uzanyitura iki Ryan?”
Njyewe-“Icyo uzaba ukeneye kurusha ibindi, erega buriya ni wowe nasigaranye, ubu wowe utuza ukantega amatwi niwowe nifuza, wowe urambuye ikiganza ukampumuriza nta kuntu nyuma yo gutsinda ntagusaba kuguma iruhande rwanjye”
Samantha-“Ayiweee! Rekera aho sha udatuma nshyuha nkagurumana nkifuza”
Njyewe-“Sama! Wifuje gukundwa ukabibona, waruta kureukunda akifuza gukundwa akabibura, ubu nahinduye inzira erega!”
Samantha-“Oooooh! Ryan! Thank you!”
Twahagurutse duseka ndetse dufatanye ibiganza, ibyo kurya byarangiriye mu magambo ndamusezera, duhana gahunda yo kongera kubonana umunsi ku munsi, kuko ariyo yari inzira yanjye.
Nageze mu rugo bwije ndakomanga, natunguwe no gusanga Mama atararyama muri ayo masaha,
Njyewe-“Mama! Byagenze bite ko watinze kuryama? Ni amahoro?”
Mama-“Hhhhh! Ni amahoro rwose, ahubwo icara aha nze gato…Ndaje ntabwo ntinda rwose”
Nabonaga Mama yishimye cyane byongeye yari yatinze kuryama, ibitarajyaga bikunda kubaho, nkomeza kwicara ari nako amatsiko akomeza kunyica, hashize akanya katari gato nicaye ntuje……………………………….
Ntuzacikwe na Episode 80 y’ inkuru ndende “Sabine” ejo mu gitondo


text:
Kami ka muntu ni umutima we!
Kami ka muntu ni umutima we ni umugani baca iyo babonye umuntu yihitiramo icyo bamwe bamubuza.
Wakomotse kuri Muhangu wo mu Mvejuru (Butare) ahasaga umwaka w’1400.
Muhangu uyu rero yabayeho kuri iyo ngoma, akaba umupfumu wa Mibambwe. Muri ubwo bupfumu bwe, yari akubitiyeho n’ubutoni kuri shebuja. Bukeye, umwe mu baka Mibambwe asama inda , imaze gukura Umwami asaba abapfumu be kugisha kugira ngo barebe aho umugore we akwiye kuzabyarira. Abapfumu bajyana imbuto y’uwo mugore bararagura, abenshi bemeza ko akwiye kuzabyarira mu Cyambwe (Musambira, Intara y’amajyepfo).
Muhangu wenyine ni we wemeje ko akwiye kubyarira mu Bitagata bya Muganza (Kayenzi, Intara y’amajyepfo). Bavuye mu rugishiro (aho abapfumu bateranira baragura), baza kuvuga uburyo imana zagenze. Bageze kuri Mibambwe, bati: “Keretse Muhangu wenyine ni we wemeje ko akwiye kubyarira mu Bitagata bya Muganza.”
N’ uko muka Mibambwe bamwohereza mu Bitagata kwaramirayo, haciyeho iminsi agiye ku nda, arananirwa arapfa. Abapfumu bereje ko akwiye kubyarira mu Cyambwe baba baboneyeho urwaho rwo kurega Muhangu wabarushaga ubutoni, dore ko nta muhakwa ukunda undi. Babwira Mibambwe bati: “Nta kindi cyishe umugore wawe, yishwe na Muhangu watumye ajya kwaramira aho utereje.” Mibambwe bimujyamo arabyemera, biramubabaza cyane.
Inkuru iratinda igera kuri Muhangu iwe mu Mvejuru, abyumvise arahambira n’abe n’ibye, ahera ko afumyamo ahungira i Burundi. Agezeyo akeza umwami waho, aramwakira amushyira mu bapfumu be. Muhangu aratona cyane ndetse ngo kurusha uko yari ameze mu Rwanda. Ubwo yari afite abana b’abadabagizi kuko bakuriye mu bukire, ariko bagakunda guhakwa n’ibwami, ndetse ngo ntibibibutse no gusezera ngo batahe.
Bukeye Muhangu arabyitegereza, asanga abana be nta cyo bazimarira, ni ko kubasezera ubwe barataha. Bamaze gutirimuka, na we abasanga iwe, akigerayo arabatumiza ngo baze bamwitabe. Bamaze kuhagera atumiza abatoni be n’abagaragu b’irimenanda, bose baraterana baba uruvange. Ahamagara abana be, arababwira ati: “Bana banjye, kwikota ibwami si bibi, ibibi byanyu ni ukutagira icyo musaba umwami! Mubuze kandi kami kadahwanye n’umwami, ariko kakaba ari ko gatuma umuntu abana n’umwami neza!” Abana n’abagaragu birabayobera bararebana gusa, Muhangu abonye ko bajumariwe, arababwira ati: “Dore ako kami gato gashyikiriza umuntu umwami, ni umutima we!” Bose batangarira iryo jambo Muhangu abatunguje, birahorwa.
N’ uko haciyeho iminsi Muhangu arapfa, abana be basigara muri bwa butoni yabacumbiye. Bukeye, umukuru akubaganya umugore w’Umwami w’u Burundi, baramufata ajya mu makuba, arabohwa, aranyagwa, byototera na barumuna be bose baranyagwa. Abagaragu ba Muhangu babibonye, bibuka rya jambo yasize avuze, bati: “Koko kami ka muntu ni umutima we!” Yavuze ko umutima w’umuntu ari akami gato, umwami akabangikana na ko, ariko kakaba ari ko gatuma umwami agukunda. N’ uko rubanda babisamira hejuru, babona umuntu wiyemeje icyo abandi bamuhinyuriraga bakavuga bati: “Ni mumureke burya kami ka muntu ni umutima we!” Aho ni naho kandi haturutse kwigira akami gato, ari byo kwigira ikigenge. Kami ka muntu=umutima-nama.


text:
Inyigisho yo ku wa Kabiri w’icyumweru cya 29 gisanzwe, A, Mbangikane. Taliki ya 21 Ukwakira 2014
AMASOMO MATAGATIFU: 10. Ef 2,12-22; 20. Lk 12,35-38
Hahirwa abahora bari maso kandi basenga, bazashobora gutunguka mu maso y’Umwana w’umuntu
Bavandimwe, muri iyi minsi Yezu akomeje kutubwira amahirwe nyayo. Mu Ivanjili yo kuri uyu wa mbere ushize Yezu yatubwiye ko amahirwe nyayo ari ugukenera Imana no guhorana inyota yayo. Tugahora rwose tuyisonzeye. Ibyo ni byo bitugobotora inyota n’inzara y’iby’isi rimwe na rimwe turunduriramo umutima wacu nka wa mukungu Kiburabwenge utazi kwizigamira ubukungu bw’ijuru kugeza ubwo abura byose nk’ingata imennye. Uyu munsi, Yezu atumenyesheje andi mahirwe: guhora turi maso kandi dusenga kugira ngo tuzashobore gutunguka mu maso y’umwana w’umuntu. Kuba maso no gusenga bidusaba gukenyera no guhorana amatara yaka.
Nimukenyere
Gukenyera ni ikimenyetso cyo guhora ukereye umurimo. Ni ikimenyetso cyo guhora ukereye gukorera Imana n’abantu. Ni ikimenyetso cy’ubuhereza: guhereza abandi no kubabera umugaragu mwiza. Ni byo Yezu avuga agira ati:”barahirwa abo bagaragu, Shebuja azasanga bari maso; azakenyera abicaze ku meza maze abahereze”(Lk 12, 37). Abo bagaragu beza ni babandi kandi batagomba kuvuga ngo banza umpereze, ndye kandi nywe hanyuma nawe uze kubona kurya no kunywa(Lk 17,8). Ni babandi bakurikiza urugero rwiza Yezu yabahaye igihe ahaguruka ku meza agakindikiza igitambaro maze agatangira koza ibirenge by’intumwa ze akababwira ati:”urwo ni urugero mbahaye”(Yh13,4). Ni babandi kandi Pawulo Mutagatifu abwira mu Ibaruwa ye yandikiye Abanyefezi ati:” ngaho rero nimuhagarare gitwari, mukenyere ukuri, mwambare ubutungane, umwete wo kogeza Inkuru nziza y’amahoro ubabere nk’inkweto mu birenge, ariko cyane cyane muhorane ukwemera kubabere ingabo izimya imyambi ya Nyakibi(Ef 6,14).
Nimuhorane amatara yaka
Bavandimwe, kuba maso kandi dusenga bidusaba guhorana amatara yaka. Guhorana amatara yaka ni ikimenyetso cy’urugendo. Urugendo rugana igihugu cyiza. Urugendo rugana igihugu cy’Isezerano. Urugendo rugana mu ijuru, ijabiro kwa Jambo iwabo w’ibyishimo. Ni rwa rugendo rwaranze Abaheburayi, abana ba Israheli. Ni rwo dukomeza mu isezerano rishya kandi rizahoraho iteka rugaragazwa na Pasika nshya y’iteka rishya itugeza mu byishimo bizira urupfu.
Ni urugendo rudakorwa ku manywa gusa ahubwo na n’ijoro. Ni urugendo rudakorerwa ahagaragara gusa ahubwo n’ahatagaragara cyangwa ahihishe. Ni urugendo duhuriramo na Databuja wacu dutegereje; Yezu Kristu waje, uhora aza kandi uzagaruka. Tukamutegereza kandi ku manywa, mu gicuku cyangwa mu nkoko. Ibyo bidusaba rero guhorana amatara yaka, turi abakristu beza, haba ku manywa cyangwa nijoro, twaba ahagaragara cyangwa ahatagaragara.
Bavandimwe, iki ndareba ngasanga ari cyo gishuko kuri bamwe mu bakristu b’iki gihe. Ba bandi Bambara umwambaro w’ubukristu ku manywa, ahagaragara ariko nijoro ahihishe n’ahatagaragara bakambara umwambaro wa Nyakibi. Nyagasani ntatinze nk’uko dushobora kubyibwira arimo arakomanga nitumukingurire.
Bikira Mariya, Umwamikazi wa Rozari aduhakirwe!
Padiri Théoneste NZAYISENGA.


text:
Inyigisho yo ku wa gatanu w’icyumweru cya 15 gisanzwe. 21/07/17
Bavandimwe,
Turakomeza gusangira Ijambo ry’Imana Umubyeyi wacu Kiliziya yaduteguriye ngo ritubere ifunguro ritubeshaho. Yezu yabivuze ukuri, umuntu muri rusange, umukristu by’umwihariko, ntatungwa n’umugati gusa. Ahubwo atungwa n’ijambo ryose rivuye mu kanwa k’Imana. Ni byo rwose.
Icyakora kugira ngo intungaroho ziri mu Ijambo ry’Imana zishobore kutuyoboka no kwera imbuto nziza kandi nyinshi, ni ngombwa kugerageza kurisonanukirwa. Ijambo ry’Imana rigamije kutumurikira mu mubano wacu n’Imana no mu mubano wacu n’abandi. Ntirigamije mbere na mbere kutwigisha amateka, ubumenyi bw’isi, politiki, uburere mboneragihugu n’ibindi. Ibyo byose tubisanga muri Bibiliya ariko si byo by’ingenzi. Icy’ingenzi ni umubano w’Imana na muntu n’umubano w’abantu hagati yabo. Roho Mutagatifu wamurikiye abanditse Bibiliya, tujye tumwiyambaza kenshi natwe atumurikire turusheho gusobanukirwa n’icyo Imana yabwiraga abakurambere n’icyo itubwira muri iki gihe turimo. Roho Mutagatifu ni we uduha kumenya ikiruta ibindi tukagikomeraho. Na ho ubundi hari ubwo twibanda kubishashagira, kubigaragarira amaso y’abantu (les détails) tukirengagiza iby’ingenzi. Nyamara nk’uko umwanditsi w’umufaransa yabivuze neza, « on ne voit bien qu’avec le cœur. L’essentiel est invisible pour les yeux ». Tugenekereje mu kinyarwanda : « umuntu areba neza akoresheje umutima. Ikiruta ibindi ntikibonwa n’amaso. »
Mu Ivanjii y’uyu munsi, hari impaka zijyanye no kubahiriza isabato. Ntabwo ari ibya kera mu gihe cya Yezu gusa no muri iki gihe kubahiriza isabato hari ubwo umuntu abyibazaho. Nigeze gukora ubutumwa mu Kabagali, ahitwa i Gitwe ndumva muhazi. Higanje Abadiventisiti b’umunsi wa karindwi. Ku munsi wa gatandatu, ari wo bita isabato, nta duka ryafunguraga, mbese ubuzima bwasaga n’ubwahagaze. Ku buryo nk’umurwayi wageraga ku kigo nderabuzima, bikaba ngombwa ko bamwohereza mu ivuriro rikuru, bazaga kureba Padiri akaba ari we umujyana kwa muganga. Imodoka z’Abadiventisiti, dore ko ari bo bafite amafaranga muri ako gace ntizakoraga ku isabato. Kujyana umurwayi urembye kwa muganga ngo binyuranye no kubahiriza isabato !
Yezu araduhumura. Aratwereka ko icy’ingenzi ari umuntu. Isabato ntiruta umuntu, dore ko ari we yashyiriweho ngo imufashe guhimbaza Imana, kwitagatifuza no gutagatifuza abandi. Kwirengagiza umuntu ugukeneye, ukavuga ngo urahimbaza isabato, ni ukuyoba. Guhimbaza isabato by’ukuri ni ugufasha umuntu kwigobotora ingoyi zose zimuboshye ari kuri roho ndetse no ku mubiri.
Ntimugire ngo ni abadiventi gusa bumva ku buryo buciriritse Ijambo ry’Imana bikagaragarira mu myifatire yabo. Niga mu mashuri yisumbuye hari umupadiri wafashaga abakene cyane. Hari ubwo yigeze kudusomera Misa mu nyigisho avuga ukuntu dushobora kugura kalisi n’inkongoro bya Misa bikoze muri zahabu bihenda cyane. Tukabigura tugamije gushimisha Yezu. Nyamara Yezu tumusize ku muhanda asabiriza, yaburaye, adafite icyo yambara, adashobora kwivuza. Tukamunyuraho ntitumurebe n’irihumye, mbese tukamwirengagiza.
Ibyo si ukuvuga ko tugomba gosomera Misa mu kigonyi. Ntako bisa ko ingoro y’Imana iba akataragoneka, ndetse n’ibikoresho bya Misa bikitabwaho ku buryo bw’umwihariko. Icyo tutagomba kwibagirwa, ari na cyo Padiri Peters yatwibutsaga, ni uko imbere y’Imana, ingoro iruta izindi ni muntu waremwe mu ishusho ryayo. Kwirengagiza umuntu, kumuhindanya cyangwa se kumuhohotera, warangiza ukavuga ngo urahimbaza isabato cyangwa se icyumweru, ntabwo ari ryo yobokamana Yezu atwigisha. Mutagatifu Irene abivuga neza ati « Ikuzo ry’Imana ni umuntu umeze neza. » (La gloire de Dieu, c’est l’homme debout. »
Ibitambo n’amaturo si byo by’ingenzi. Umuhanuzi Mika yarabivuze neza mu gitabo cye, umutwe wa gatandatu, umurongo wa munani ati « Muntu, wameyeshejwe ikiri cyiza, ikiboneye. Icyo Uhoraho agusaba, icyo agutegerejeho ni ugushyira mu bikorwa ubutabera, kugira urukundo n’impuhwe no kugendana n’Imana mu bwiyoroshye.
Bavandimwe, Roho w’Imana akomeze atumurikira mu buzima no mu butumwa dukora. Twemerere Yezu we mugenga w’isabato atwigishe uburyo bwo kuyihimbaza. Amasengesho tuvuga, ibitambo dutura, inyigisho dukurikira, bituvugurure turangwe n’urukundo n’impuhwe nk’uko Yezu adahwema kubidushishikariza.
Padiri A. Uwizeye


text:
Yananiwe kujya mu bukwe bwe ahagararirwa n’umuvandimwe we
Umukinnyi w’umupira w’amaguru w’Umunya-Sierra Leone witwa Mohamed Buya Turay, yoherejwe mu ikipe nshya yitwa Malmö FF yo muri Suwede, mbere gato y’ubukwe bwe, bituma ananirwa kubuzamo, yohereza umuvandimwe we kumusimbura muri ibyo birori.
Ibinyamakuru byinshi byo mu Burayi byanditse ko, iyo kipe y’umupira w’amaguru yo muri Suwede yashatse ko uwo rutahizamu w’Umunya-Sierra Leone, yihutira gusanga bagenzi be muri iyo kipe nshya yari yoherejwemo, kuko hari imyitozo yari iteganyijwe mu rwego rwo kwitegura umukino ikipe yari kwitabira.
Akimara guhamagarwa mu ikipe ye nshya byihutirwa, aho gusubika ubukwe ku munota wa nyuma, cyangwa se gusaba iyo Kipe kumutegereza umunsi umwe cyangwa ibiri, Mohamed Buya Turay yahisemo gusaba umuvandimwe we kujya kumusimbura, akamuhagararira mu bukwe bwe.
Gusa, mbere yo kujya muri Suwede Mohamed n’umukunzi we bifotoje amafoto nk’ayo bari kwifotoza mu bukwe bwabo, ariko bifotoza ubukwe butaraba, nk’uko Mohamed ubwe yabyemeje.
Bamwe bateraga urwenya bibaza niba muri za ndahiro abasezerana bavuga ngo ‘Kugeza urupfu rudutandukanyije’, Mohamed Buya Turay we yagombaga kuvuga ati “Yego ndabyemeye…keretse ikipe yanjye iramutse inkeneye”.
Hari kandi abahise bibaza uko ibyo mu kwezi kwa buki bizagenda!
Aganira n’Ikinyamakuru cyo muri Suwede cyitwa ‘Aftonbladet’ nk’uko byatangajwe na ‘Yahoo Sports’, Mohamed Buya Turay yagize ati “Twasezeranye ku itariki 21 Nyakanga 2022 muri Sierra Leone, gusa sinari mpari, kuko Malmö yansabye kuza hano mbere. Ubwo rero twifotoje mbere amafoto twari kwifotoza mu bukwe".
Ati "Urebye wagira ngo nari mpari mu bukwe, ariko mu by’ukuri sinari mpari. Byabaye ngombwa ko mukuru wanjye ampagararira mu bukwe”.
Ikinyamakuru Aftonbladet cyifurije Mohamed Buya Turay ko yazagira amahirwe, mu gihe we n’umugore we bazaba bagiye mu rugendo rw’ukwezi kwa buki, ntibizahurirane n’amarushanwa (tournoi), kuko noneho yahita abura icyo afata n’icyo areka.
Ibitekerezo ( 1 )
Ibintu bidushimisha cyane kurusha ibindi Imana yaduhaye,ni Ubukwe no Kubyara.Byombi ni IMPANO y’Imana.Gusa tugomba kwibuka ko Imana ishaka ko Umugore n’Umugabo "baba umubiri umwe".Ikibabaje nuko ababyubahiriza aribo bake.Couples nyinshi zicana inyuma,bararwana,bagatandukana,ndetse bakicana.Hali n’ababeshya ko Imana ibemerera gushaka abagore benshi,nyamara Gutegeka kwa kabiri 17,umurongo wa 17 Imana ibitubuza.Niba dushaka kuzaba muli paradizo,tugomba kumvira Imana muli byose,harimo no kubana neza n’uwo twashakanye.


text:
Korare Alliance nimwemu makorari ane akorera umurimo w’Imana ishorora byose muri CEPkaminuza y’urwanda ishami rya huye, iKaba nanone imwe mu makorari abiri akorera umurimo w’Imana ku mudugudu w’angrofrancophonewo muri paruwasi ya Taba yo mururembo rw’amajyepfo mu itorero ry’ADEPR. Korare Alliance iririmba kandi ikaramya Imana mu ndimi z’amahanga ku bw’umugambi wabo wo gukwirakwiza ubutumwa bwiza ku isi yose.
Amateka ya korare Alliance
Korare Alliance yatangijwe ku wa 5ukwakira 1997, itangizwa n’abantu umunani bari bayobowe Simeon SEBATUKURA, pastori uyoboye uwo mudugudu ubu. Akaba yari wo mu gifaransa na korare yari yari yemeje guteza imbere kubwiriza butumwa bwiza mundimi mpuzamahanga arizo Igifaransa, Icyongereza n’Igiswahiri. Aya akaba ariyo mateka yayo avunaguye
Ku wa 10 gicurasi 1997: itangizwa ry’umudugudu w’ angrofrancophone na korare y’Angrofrancophone
2001: korare Angrofrancophone yari igizwe n’abantu 58 ihabwa izina rya “Alliance”ni muriuwo mwakakorare yatangiye gukorera Imana muri CEP kaminuza y’Urwanda ishami rya Huye yahoze ari CEP kaminuza nkuru y’Urwanda byatangiriye mu mwaka umwe. Muri uwo mwaka kandi korare Alliance yatangije umushinga wo kugura ibyuma byo gucurangisha.
2006: hagati mu kwezi kwa 5 ku itariki 27, 2006 no mu kwa 5, 2007: hatangijwe umushinga wo gukora umuzingo wambere w’indirimbo wariufite izina ryitwa “Le ciel n’est pas sourd”
2010-2012: umuzingo w’amajwi n’amashusho (DVD) yashyhizwe ku mugaragaro ku wa 12-13, gicurasi2012 muri kaminuza y’Urwanda ishami rya Huye yari CEP kaminuza nkuru y’Urwanda no kumudugudu mpuzamahanga wa paruwasi ya Nyarugenge.
Ku wa22-23 werurwe 2014: Korare Alliance ishimira Imana ibinyujije mugikorwa cy’urukundo yasaniye umupfakazi inzu utuye mu mudugudu wa Cyarwa, Umurenge wa Tumba wo mu karere ka Huye.
Ku wa 12-14 kamena: korare Alliance yakoze urugendo rw’ivugabutumwa mu gihugu cy’abaturanyi cya Uganda ahitwa Kampala-Mango
Korare Alliance yabashijeje nanone gukora ibiterane byivuga butumwa byishi muri CEP n’ingendo z’ivugabutumwa mu bigo by’amashuri yisumbuye no muyindi midudugudu yaADEPR. Urugero twavuga: ENDPkarubanda, GSOB(indatwa n’inkesha), ES Sumba(nyamagabe), groupe scolaire des Parent(CEFOTEC), Umudugudu wa Kicukiro shell, umudugudu wa Remera, n’umudugudu mpuzamahanga wa Nyarugenge.
Komisiyo za korare Alliance
- Komisiyo ishinzwe imibereho myiza
- Komisiyo ishinzwe gucunga ibikoresho
- Komisiyo ishinzwe kunoza imiririmbire n’imihimbire
- Komisiyo ishinzwe guhimbaza no kuramya
- Komisiyo ishinzwe amasengesho
- Komisiyo ishinzwe gukwirakwiza imizingo ya korare(DVD), kuyigurisha no kuyisesengura mu buryo bwihariye
- Komisiyo ishinzwe ikoranabuhanga n’ isakaza makuru
- Komisiyo ishinzwe imyitwarire
- Komisiyo ishinzwe ububwirizabutumwa/y’ivugabutumwa bwiza
1,121 total views, 2 views today


text:
Ikibazo cy’imyuzure ya Nyabugogo kigiye kubonerwa igisubizo
Minisitiri w’Ibidukikije n’umutungo kamere, Dr Vincent Biruta, avuga ko hari umushinga ugiye gutangira vuba wo kubaka intindo nini ebyiri muri Nyabugogo hagamijwe kuhaca imyuzure.
Yabitangaje ku wa 31 Mutarama 2019, ubwo bari mu biganiro bijyanye no gufata neza ibishanga, ibyo biganiro bikaba byahujwe no kwizihiza umunsi mpuzamahanga wahariwe kubungabunga ibishanga, aho bibanze ku gukomeza gahunda yo kubikuramo ibikorwa bibyangiza.
Minisitiri Biruta yavuze ko amazi aturuka mu misozi izengurutse Nyabugogo ari yo aza akisuka mu mugenzi wa Mpazi akahateza imyuzure yanginza byinshi ari yo mpamvu izo ntindo ngo zigiye kubakwa.
Agira ati “Nyabugogo hakunze kuzura iyo imvura yaguye cyane cyane mu gace kamanukiramo umugezi wa Mpazi. Twateganyije rero kuhubaka ibiraro bibiri byigiye hejuru ku buryo amazi aturuka muri Mpazi azajya akomeza neza atarengeye imihanda nk’uko byari bisanzwe”.
“Tuzubaka kandi n’ikizenga ruguru kuri Mpazi kizajya cyakira amazi aturuka mu misozi, abanze atuze noneho akomeze agana Nyabugogo agenda gahoro. Ibyo bikorwa bizatangira muri Kamena uyu mwaka turimo ndetse n’ingengo y’imari izabikora yarabonetse”.
Yakomeje avuga ko hakiri ibikorwa byinshi biri mu bishanga bitarahagenewe nk’amashuri, inganda, amagaraje n’ibindi. Ibyo ngo bigomba kuhava byihuse nubwo ba nyirabyo baba bafite ibyangombwa kuko ari ukurengera ubuzima bwabo n’ibyabo.
Ati “Ibikorwa biri mu bishanga bitarahagenewe bigomba kuhava kuko nubwo waba ufite ibyangombwa, ubyereka ubuyobozi ariko ntibyatangira ibiza. Kwishyurwa bizagenda bikorwa buhoro buhoro, ariko ibyiza ni uko baba bavuyemo kugira ngo harengerwe ubuzima bwabo ndetse na bizinesi zabo”.
Umujyi wa Kigali ku bufatanye n’Ikigo cy’Igihugu cyita ku bidukikije (REMA), bari bamaze iminsi bazenguruka ibishanga bareba abakibifitemo ibikorwa bakabaha integuza ya nyuma yo kubikuramo.
Ubusanzwe umunsi wahariwe kubungabunga ibishanga ku isi wizihizwa ku ya 2 Gashyantare, ariko u Rwanda rukaba uw’uyu mwaka rwahisemo kuwizihiza ku wa 31 Mutarama, ukaba wari ufite insanganyamatsiko igira iti “Tubungabunge ibishanga duhangana n’imihindagurikire y’ibihe”.


text:
Ubwato bwa rutura bugezweho bwa RMS Titanic bwatangiye kubakwa kuri 31 z’ukwa gatatu mu 1909, muri Harland na Wolff Shipyard muri Belfast mu gihugu cya Ireland.
Imirimo yo kubwubaka yasojwe mu 1912 ari nawo mwaka bwatangiriyemo urugendo rutazigera rwibagirana mu mateka y’isi kubera ibyago bikomeye bwagiriye nzira.
Bwari bwarakorewe kuba ubwato bwa mbere bunini bw’imyidagaduro (luxurious) ku isi bwatwaye asaga miliyoni 7.5 z’amadolari mu kubwubaka.
Ubu bwato kandi bwari bufite umurambararo wa metero 269.1, uburebure bwa metero 53.3 and n’ubutambike bwa metero 28 bukanapima toni 46,328.
Indi nkuru wasoma: Impanuka zikomeye z’inganda mu mateka y’isi.
Igice cyo hasi cya Titanic cyari kirimo ahagenewe imizigo, imashini zitwara ubwato ndetse n’iz’izitanga umuriro mu bwato.
Hejuru y’ubu bwato kandi niho hari ikiraro (aho abantu binjirira), akazu k’ababutwara ndetse n’ubundi bwato bw’ubutabazi.
Igice cyo hagati cy’ubu bwato hari hari ibice byagenewe abagenzi; icyiciro cya mbere (first class), icya kabiri (second class) ndetse n’icya gatatu (third class) hagendewe ku mikoro.
Ubu bwato bwari buri ku rwego rwo hejuru ku buryo icyiciro cya kabiri muri Titanic cyashoboraga kuba ari icya mbere mu yandi mato yari ariho icyo gihe.
Titanic yari irimo abagenzi bagera ku 2,240 kandi b’ingeri zose kuva kubaherwe kugeza ku baciriritse aribo babarizwaga mu cyiciro cya gatatu.
Indi nkuru wasoma: Amateka ya Ferruccio ‘Lamborghini’
Iyi hotel yari imeze nka hotel kuko yari irimo ahagenewe gukorerwa siporo (gym), aburiro (dining saloons), isomero (reading room), ahagenewe kwiyogosheshereza (barbershop), akanya ko gukiniramo indi mikino (squash court) ndetse na pisine (swimming pool).
Ubwato bwatwaye utundi twato duto 20 twari tugenewe ubutabazi, gusa bwari bunafite ubushobozi bwo gutwara utwato 64.
White Star Line yahisemo gutwara utwato ducye kubera ko amategeko yavugaga ko icyo twari tumaze kwari ukujyana abagenzi ku yandi mato y’ubutabazi mu gihe cy’ibyago (bateganyaga ko bwari kujya bujyenda bugaruka).
Ubu bwato kandi benshi bavugaga ko budashobora kurohama kubera ko bwari bugizwe n’ibice 16 bidashobora gutambutsa amazi (watertight compartments), kandi ko byashobokaga ko mu gihe ibice 4 byashoboraga kuzura amazi ubu bwato bwari kuguma hejuru y’amazi.
Indi nkuru wasoma: Ubutumwa bwihishe inyuma y’ibirango by’inganda zikomeye ku isi.
Byagenze gute ngo ubwato bwafatwaga nk’ubudakorwaho burohame mu kanya nk’ako guhumbya?
Icyago cyo kurohama kwa Titanic
Mu gitondo cyo ku wa 10 Mata, 1912 nibwo abagenzi batangiye kwinjira muri ubu bwato mu mujyi wa Southampton mu Bwongereza abantu benshi bahururiye kureba uko ubwo bwato buhaguruka.
Saa sita zuzuye z’amanywa Titanic yatangiye urugendo rwayo ku itegeko rya Kapiteni Edward Smith. Bwagombaga kandi guhagarara i Cherbourg mu bufaransa na Queenstown muri Ireland gufata abandi bagenzi noneho bugatangira urugendo rugana mu mujyi wa New York banyuze mu nyanja ya Atlantic.
Ku italiki 14 z’ukwa kane 1912, abashinzwe ubu bwato bari bakiriye ubutumwa bubaburira ibyerekeye ibibuye binini by’urubura (Icebergs) ariko kapiteni Smith yakomeje kugenderra ku muvuduko usanzwe.
Uko bwakomeje kwira niko amazi yakomeje gukonja cyane kandi nta rumuri rw’ukwezi rero byari bigoye ku batwaraga ubwato kugira ngo babone amabuye y’urubura bashoboraga guhura nayo.
Indi nkuru wasoma: Ibintu utari uzi kuri La Casa de Papel.
Saa tanu na mirongo ine z’ijoro (11:40 P.M.) uwarebereraga ubwato Frederick Fleet yabonye ikibuye cy’urubura ari hejuru y’ubwati, yahise avuza inzogera anahamagara abari ku cyambu cy’ubwato avuga cyane ko abonye ibuye ry’urubura imbere.
Abashinzwe gutwara ubwato bahise bihutira kubukatisha babuhungisha icyo kibuye ariko amazi yari yarenze inkombe birangira bagonzeho ubwato ndetse indiba y’ubwato (hull) icikamo utwobo ndetse n’uduce dufata igisenge cy’indiba (deck).
Icyakora ako kanya abagenzi bari mu bwato ntago bumvishe ko bwagonze ndetse n’abayoboraga ubwato basa n’abiruhutsa ariko burya nibwo ibyago byari bitangiye.
Saa tanu na mirongo itanu z’ijoro kapiteni smith n’uwari ushinzwe imyubakire y’ubwato (architect) bajya kureba ko ubwato butaba bwagize ikibazo, bahise bamenya ko mu gihe cya vuba ubwato buri butangire kurohama kubera ko ibice 6 muri bya bindi 16 byatangiye kuzura.
Saa sita zuzuye (12:00 A.M.) abakapiteni batangiye guhamagara ku maradiyo kugira ngo barebe ko hari ubwato babona hafi aho, ari nako batanze amabwiriza y’uko abagenzi batangira kwinjizwa muri twa twato tw’ubutabazi.
Saa sita na makumyabiri n’itanu (12:25 A.M.) abagenzi batangiye kwinjizwa muri twa twato gusa ku bw’ibyago hari hari utwato twabasha kwakira kimwe cya kabiri cy’abagenzi bose ba Titanic.
Gusa muri icyo gihe abagenzi bamwe na bamwe bari bataramenya ibiri kuba ndetse n’akavuyo bituma ubwato bwa mbere bw’ubutabazi butwara igice cy’ubushobozi bw’abantu bwagatwaye.
Ofisiye wa mbere Murdoch yatanze itegeko rivuga ko abagore n’abana aribo bagomba kubanza gushyirwa mu mato y’ubutabazi.
Muri icyo gihe ubwato bwa RMS Carpathia bwakiriye ubutumwa bwa Titanic buhita butangira kwerekeza aho yari iri kugira ngo itabare abagenzi. Urumuri rwarashwe mu kirere mu gufasha andi mato kumenya aho ubwato bwarohamaga buri.
Saa saba z’ijoro (01:00 A.M.) mu gihe ibindi bice byindiba y’ubwato byakomezaga kurengerwa n’igice cyose cy’imbere cy’ubwato cyahise cyibira munsi mazi. Amazi yari yatangiye kwinjira mu bwato ku muvuduko mwinshi wikubye inshuro nyinshi.
Ubwoba n’igishyika byatangiye kuba byose mu bagenzi noneho kuri iyi nshuro n’abagenzi bari bamenye neza ko bari hagati y’urupfu n’ubuzima.
Bamwe muri bo batangiye kurwanira gukiza ubuzima binjira muri twa twato duto naho abandi bo bari bemeye urwaje cyangwa se bagaha imyanya abagaragazaga intege nke.
Saa munani n’iminota itanu (02:05 A.M.) ubwato bwa nyuma butabara bwari bujyanye abantu, nyamara ariko mu bwato hari hasigayemo abantu 1,500 mu gihe ubwato bwari butangiye gucurama abaturage benshi baguye mu mazi akonje ku kigero kiri munsi ya zero.
Ku isaha ya saa munani n’iminota cumi n’irindwi, kapiteni yavuze ko buri muntu atangira kwirwanaho, muri icyo gihe igice cy’inyuma cyaracitse kiratandukana kinamanuka munsi y’inyanja hasigara icy’imbere nacyo ariko kimeze nabi.
Nyuma y’icyo gihe ntawuzi neza uko ibya Kapiteni Smith ibye byarangiye kuko inkuru zitandukanye zivuga urupfu rwe ukwinshi ariko ntago umurambo wigeze ugaragara.
Muri icyo gihe abantu benshi bararohamye n’abashoboye kuguma hejuru y’amazi bapfuye bazize ubukonje bukabije (Hypothermia).
Titanic yakomeje kurasa urumuri rutabaza (Distress flares). Saa cyenda n’igice za mu gitondo (03:30 A.M.) nibwo Carpathia yabonye urwo rumuri rutabaza rwa Titanic bahita baza gutabara, ubu bwato bwa Carpathia bwageze ahabereye iyi mpanuka ahagana saa kumi za mu gitondo (04:00 A.M.).
Ubu bwato bwahise butwara abari barokotse, abagenzi 705 nibo barokotse iki cyago naho abarenga 1,500 bahasiga ubuzima.
Umusozo
Mu mpanuka ya Titanic umubare munini w’abarokotse ni abagore n’abana nk’uko twabyerekanye hejuru nibo babanje guhabwa imyanya mu twato tw’ubutabazi.
Kugeza magingo aya nta muntu n’umwe warokotse Titanic ukiriho kuko hashize imyaka 109 ibi bibaye, biragoye ko hari uwaba yaragejeje aha.
Milvina Dean niwe muntu wavuye ku isi byanyuma mu barokotse impanuka ya Titanic afite imyaka 97 mu 2009, akaba ari nawe wari umuntu muto mu barokotse kuko impanuka iba yari uruhinja rw’amezi 2.
Wakoze gusoma iyi nkuru, niba ukunze iyi nyandiko cyangwa se ufite igitekerezo ushaka kongeraho, wasiga ubutumwa muri comment ahagana hasi tukungurana ibitekerezo.
Niba ukunda inyandiko za Menya ushobora kujya umenyeshwa muri Email yawe mu gihe inyandiko nshya zasohotse bitakugoye. Nyura muri form iri munsi!


text:
Kigali: Hateguwe igiterane kigamije kurwanya ibiyobyabwenge n’uburaya
Umuryango Grace Room Ministries ku bufatanye n’ubuyobozi bw’Umurenge wa Remera, bateguye igiterane cy’ivugabutumwa, kigamije gufasha ibyiciro bitandukanye kuva mu ngeso mbi zirimo kwijandika mu biyobyabwenge, uburaya n’ibindi.
Umuyobozi w’umuryango Grace Room Ministries, Pastor Julienne Kabanda, yasobanuye ko ivugabutumwa ryo hanze bateguye rigamije gushaka ibisubizo by’ibibazo byugarije umuryango nyarwanda. Ati: “Twateguye iri vugabutumwa tugamije kurwanya ibibazo byugarije umuryango nyarwanda. Ibyo bibazo byiganjemo ibiyobyabwenge, abana bato batwara inda zitateganyijwe n’ibindi. Twizera ko mu bunararibonye twagize mu biterane bitandukanye byagiye bihuza urubyiruko byatanze umusaruro ukomeye, aho abantu batura (kwatura) ibintu bikomeye bakoraga batabwira ubuyobozi cyangwa ababyeyi, ariko kubera ijambo ry’ Imana ribakora ku mutima bakabasha kubivamo, bityo rero ni yo mpamvu twateguye iki giterane gitumiwemo buri wese hagamijwe gutanga umusaruro mwiza”.
Akomeza avuga ko ubu buryo bushya bazakoresha bwo gusanga abantu bifuza, buzatanga umusaruro kuko ubusanzwe ngo bahamagaraga abantu bakabasanga aho bakorera, hakaba wenda hari abo byakumiraga kwisanzura no kwisanga.
Umunyamabanga Nshingwabikorwa w’Umurenge wa Remera, Rugabirwa Deo, avuga ko iki giterane bakitezemo byinshi. Ati: "Uyu munsi turegera abajya mu biyobyabwenge, abijandika mu ngeso mbi zose. Iki giterane rero tucyitezemo byinshi cyane birimo gufasha abaturage kugirwa inama babivemo. Kuri ubu imibare y’abijanditse mu biyobyabwenge ntayo dufite neza kuko hari abakibihisha".
Rugabirwa yongeyeho ko ibiterane byabanje mbere byagiye bifasha cyane, ari na yo mpamvu n’iki cyateguwe. Ati: "Byatanze umusaruro, kuko kuri uyu munsi ubuhamya bw’ababivuyemo nibwo twifashisha guhindura abandi kandi twizera ko gitanga umusaruro cyane ko baraba bari kubibwirwa n’abahoze muri izo ngeso ubu bakaba bafite ibindi bakora".
Avuga ko kandi iki giterane gishobora kuzajya gikorwa kenshi mu mwaka ati: "Igiterane gishobora kutaba ngarukamwaka ahubwo kikaba na mbere y’uko dusoza uyu kugira ngo ubuhamya bw’ababivuyemo bukomeze bufashe abandi guhinduka".
Mu myaka ine bamaze bakora, Pastor Julienne avuga ko bafite ingo 74 ziyemeje guhinduka zikava mu bikorwa bibi zigizwe n’abantu 351.
Grace Room Ministries imaze imyaka ine ikaba ikora ibikorwa bitandukanye birimo kwishyurira abanyeshuri amafaranga y’ishuri mu byiciro bitandukanye, aho mu yisumbuye bishyurira abanyeshuri 10, mu mashuri abanza n’inshuke bakishyurira abanyeshuri 8, imyuga bakaba 9.
Pastor Julienne Kabanda avuga ko bateganya no kwishyurira Kaminuza abanyeshuri 20 barangije amashuri yisumbuye, ko bikinozwa neza n’itsinda ribishinzwe hamwe n’abafatanyabikorwa.
Pastor Kabanda avuga ko intego za Grace Room Ministries ari uguhindura ubuzima binyuze mu ijambo ry’Imana (Inyigisho, ibiterane n’ibiganiro) ndetse no mu bikorwa byo gufasha abatishoboye no kubongerera ubushobozi.
Ubwo bufasha bukorwa mu byiciro bitatu bugizwe no gufasha kujyana mu mashuri abana bo mu miryango itishoboye, gufasha urubyiruko n’abagore bayoboye ingo zitishoboye kwihangira imirimo no kwiteza imbere.
Harimo kandi no gufasha abatakibashije kwikorera bagizwe n’ibyiciro by’abakuze, n’abafite uburwayi buhoraho.
Iki giterane kiba kuri uyu wa Gatandatu tariki 13 Kanama 2022, cyateguwe mu rwego rwo kurwanya ibiyobyabwenge mu rubyiruko, kwirinda inda zitateguwe, gukangurira urubyiruko kwihangira imirimo no kwiyegurira Imana.
Kirabera ku kibuga cy’ishuri Umwungeri Mwiza (Good Shepherd Primary School) riri mu Murenge wa Remera, Akagari ka Nyabisindu, Umudugudu wa Marembo.
Iki giterane kandi kirarangwa n’ibiganiro, amarushanwa y’urubyiruko hatangwe n’ibihembo, kikaba gihuza abantu baturutse mu matorero atandukanye.


text:
Isomo ryo mu ibaruwa ya 1 Pawulo intumwa yandikiye Abanyakorinti 15,1-8
Bavandimwe, ndabibutsa Inkuru Nziza nabagejejeho, ari yo mwakiriye kandi mukaba muyihambiriyeho, ikaba ari na yo izabakiza niba muyikomeyeho nk’uko nayibigishije; naho ubundi ukwemera kwanyu kwaba ari impfabusa.Koko rero icya mbere cyo nabagejejeho, ni icyo nanjye nashyikirijwe: ko Kristu yapfuye azize ibyaha byacu, nk’uko byari byaranditswe. Ko yahambwe, ko yazutse ku munsi wa gatatu, nk’uko byari byaranditswe. Ko yabonekeye Kefasi, hanyuma akabonwa na ba Cumi na babiri. Hanyuma yongeye kubonwa n’abavandimwe magana atanu icya rimwe; abenshi muri bo baracyariho, abandi barapfuye. Hanyuma yabonekeye Yakobo, nyuma abonekera intumwa zose icyarimwe. Ubw’imperuka, nanjye arambonekera, jye umeze nk’uwavutse imburagihe.
Zaburi ya 18 (19), 2-3, 4-5ab
Ijuru ryamamaza ikuzo ry’Imana,


text:
Croix Rouge y’u Rwanda yashimiwe umusanzu ikomeje gutanga mu guhindura ubuzima bw’abaturage, binyuze mu kugoboka abahuye n’ibiza no gufasha mu zindi gahunda zitandukanye za Leta. Ku...
Croix Rouge y’u Rwanda yizihije umunsi mpuzamahanga wo kugabanya ubukana bw’ibiza, yifatanya n’abaturage gutera ibiti ahantu hakunze kwibasirwa n’isuri mu Karere ka Ngororero, mu Ntara y’Iburengerazuba....
Abaturage bo mu Mirenge itandukanye y’Akarere ka Rubavu bashima uburyo Croix Rouge y’u Rwanda yabahinduriye ubuzima mu nzego zitandukanye ni ukuvuga guhera ku bukangurambaga bwavuguruye imibereho...
Imiryango 130 yorojwe inka na Croix Rouge y’u Rwanda mu Karere ka Kirehe mu Ntara y’Ibirasirazuba ikomeje guhindura ubuzima, ku buryo igera kuri 45 yamaze kwitura,...
Croix Rouge y’u Rwanda yageneye abaturage 2565 bo mu Ntara y’Iburasirazuba 180.000 Frw buri muntu, yo kwifashisha mu mishinga yatoranyijwe no gukemura ibibazo by’ibanze, mu guhangana...
[wp-rss-aggregator]


text:
Inyarwanda Art Studio inyamibwa mu gufata no gutunganya amashusho n’amafoto agendanye n’igihe tugezemo dusange tugufashe kubika amateka uzereka abawe. Nta kiza nko kugira urwibutso ruzajya rukwereka ibihe byiza wagize mu buzima. Twegere unyuze kuri Email:art@inyarwanda.com, Tel:+250786036252.
Inyarwanda Art Studio ni intyoza mu gufata amashusho ajyanye n’igihe kandi anogeye ijisho. Niba uzi ibigezweho Inyarwanda Art Studio yakuzaniye igisubizo ku giciro cyo hasi cyane kinoye buri wese uko ari. Ubuzima tubamo tunyura muri byinshi byiganjemo ibyiza byinshi, nta kiza rero nko kubika urwubitso tuzereka abacu mu gihe kizaza.
Ese niba ushaka kuzereka abawe ibihe byiza wanyuzemo kuki utagana InyaRwanda Art Studio bakabigufashamo?. InyaRwanda Art Studio ibafasha gufata amashusho n’amafoto agendanye n’igihe mu birori ibyo ari byo byose byaba ari ubukwe, ibirori by’umuryango bisanzwe cyangwa ibirori byo kwizihiza umunsi w'amavuko, ibirori bisoza amashuli ndetse n’ibitaramo bisanzwe n’ibindi bikorwa binyuranye washaka kubikira urwibutso.
Ese ibiciro bya Inyarwanda Art Studio bihagaze gute?
Ku bijyanye n’ibiciro, InyaRwanda Art Studio yabikubise hasi kuko yabigabanije bishoboka cyane, buri muntu ku rwego rwe yabasha gukorana nayo. Ikindi ni uko muri iyi minsi y’impeshyi bagabanije igiciro ho 30% y’icyari gisanzwe.
InyaRwanda Art Studio ikorera mu mujyi wa Kigali akaba ari ho ibiro bikuru byayo biri ariko aho waba uri hose twahagusanga niyo haba ari mu ntara turahagera tukagufasha kubika amateka uzereka abantu batageze ahantu ibirori byawe byabereye.
Nta gahinda nko kuzereka abantu amashusho y’umunsi wawe w’ubukwe cyangwa ibindi birori runaka, bagasanga ntameze neza. Kwirinda ibi igisubizo ni ukugana abahanga “InyaRwanda Art Studio” inzobere muri uyu mwuga bakagufasha.
Ibyiza byo gukorana na InyaRwanda Art Studio
InyaRwanda Art Studio ifite abahanga kandi bafite uburambe muri uyu mwuga. Agahebuzo bafite ibikoresho bijyanye n’igihe kandi igiciro kinogeye buri wese. Kudakorana na InyaRwanda Art Studio ni igihombo gikomeye kuko amashusho n’amafoto bagufatira mu birori byawe bayaguhera ku gihe kandi ameze neza.
Ushaka gukorana na Inyarwanda Art Studio wabariza kuri Email: art@inyarwanda.com, Tel:+250786036252, kanda hano niba ushaka gufata umyanya cyangwa gukora booking. Nimugane InyaRwanda Art Studio tubafashe kubika amateka mu buhanga n'uburambe dufite.
Amwe mu mafoto InyaRwanda Art Studio yagiye ifata mu birori bitandukanye
Kanda hano rebe amafoto menshi InyaRwanda Art Studio yagiye ifata mu birori byinshi bitandukanye


text:
Ubusanzwe umuntu wese aribizi ko gufungura ari ingezi kugira ngo umuntu abashe kubaho, nyuma y’ibyo hakiyongeraho ko abantu batari bake cyane cyane igitsina gore baba bashaka kugaragara neza ku isura n’iyo mpamvu ukunze gusanga batakaza igihe kitari gito mu nzu zitanga ubwiza rimwe na rimwe nyamara batazi ko hari imbuto n’imboga byatuma bagira uruhu rwiza karemano kandi rutoshye.
Amafunguro atandukanye yiganjemo imbuto n’imboga afite umumaro w’uko afasha uruhu rw’umuntu.
Igitsinagore ni abantu bakunze kwiyitaho ndetse bashobora kureka icyo kurya bakabwirirwa ariko inzara zabo zigacongwa, umusatsi ukaboneka, amaherena nuko, ndetse n’amavuta yo kwisiga. Nyamara ntabwo kujya muri bene izo nzu ari byo byonyine byatuma umuntu agira isura nziza y’uru yifuza kuko amafaranga akoresha ashobora kuyifashisha ahaha ibyo kurya byatuma asa uko ashaka bityo akaba ateye ibuye rimwe akica inyoni ebyiri.
Nk’uko bitangazwa na bloginity.com, ngo iyo uriye neza usa neza, nk’uko mu muco wacu bavuga ko “nta mwiza w’inzara kandi unyoye inka asa nayo!” Ntabwo ariko wumva umeze neza gusa ahubwo n’uko intungamubiri ziboneka mu byo uba wariye ari zo zituma umubiri umererwa neza na ya sura wifuzaga ikaboneka.
Dore rero urutonde rw’amafunguro ashobora gutuma umuntu agira uruhu rwiza:
- Amazi:Atuma umuntu agira uruhu rwiza ruhehereye rudakanyaraye n’iyo mpamvu ukangururwa kuyanywa cyane buri munsi!
- Ibirayi:Ubusanzwe ibirayi byibitsemo intungamubiri bita “Beta-carotine” zituma acide itarenga urugero yagenewe mu mubiri bigatuma uruhu rudakanyarara, zikongera gutuma uturemangingo twiyongera ku bwinshi bityo uruhu rugahorana ububobere.
- Inkeri: Zirwanya ibyo bita “oxydants” mu mubiri bigatuma umuntu agira uruhu rwiza runoze.
- Imboga rwatsi:Ziganjemo intungamubiri bita “Lutein” zituma uruhu rubasha guhangana n’imirasire y’izuba ntirwangirike.
- Ibinyameke:Byinganjemo intungamubiri bita “Selenium” zituma uteremangingo tw’uruhu twiyongera.
- Inyanya:Zirimo intungamubiri za “Lycopen” zituma uruhu runifashisha nk’abasirikare hamwe no guhangana n’imirasire y’izuba ishobora kurwangiza.
- Inyama z’imikaya:Vitamin B igaragara mu nyama z’imikaya n’ingezi ku ruhu mu kuruha ubwiza ntagereranywa.
- Icyayi:Kirimo ibyo bita “Anti-oxydant” bituma ntacyashobora kwangiza uruhu.
- Imbuto:Zirimo vitamin C yubaka uruhu kuko ituma habaho “Collagen fibers” bityo imirasire y’izuba ntirwangize.
Soma indi nkuru y’ubuzima kanda hano Dore-ibiribwa-bifasha-impyiko-numubiri-kugabanya-imyanda-mu-mubiri/
Rebero.co.rw


text:
ESITERI 2.15-17
15.Nuko igihe cya Esiteri cyo kumurikirwa umwami gisohoye (ari we mukobwa wa Abihayili se wabo wa Moridekayi, wari waramureze nk’umwana we), nta cyo yasabaga keretse ibyo Hegayi inkone y’umwami umurinzi w’abagore yategekaga, kandi ashimwa n’abamurebaga bose.
16.Nuko mu kwezi kwa cumi ari ko kwitwa Tebeti, mu mwaka wa karindwi wo ku ngoma y’Umwami Ahasuwerusi, Esiteri ashyirwa umwami muri kambere.
17.Umwami abonye Esiteri aramushima amurutisha abagore bose, aramukundwakaza amurutisha abakobwa bose, bituma amwambika ikamba amugira umwamikazi mu cyimbo cya Vashiti.
Aha ni igihe Umwami Ahasuwerusi, wategekaga ibihugu 127 uhereye i Buhindi ukageza Etiyopiya, yakoreshaga ibirori byamaze iminsi 180 (Esiteri 1.1-4); muri ibyo birori ni bwo umwami yatumije umugore we Vashiti ngo amumurikire abatumirwa be, aranga, ariko byari mu mugambi w’Imana wo gutabara Abayuda inyuze muri Esiteri (Esiteri4:4)
Kuko byahise biba ngombwa ko mu bakobwa bose bo mu bwami bwa Ahasuwerusi hatoranywamo undi ukwiye kuba umugore we, agasimbura Vashiti;
Ni muri uwo muhango umwami yashimye Esiteri cyane, amurutisha abandi bakobwa bose, maze uwari impfubyi aba umwamikazi atyo, kugira ngo azabe inzira yo gutabarwa kw’Abayuda (Esit 7.6);
Umugambi w’Imana rero nta ho utakura umuntu; ujya utuma abatakwemeraga bakwemera, ibitashobokaga bigashoboka:
Nko mu bwoko bw’Abayuda ntibyashobokaga ko haturukamo umwamikazi, kuko batemerwaga mu bihugu 127 Ahasuwerusi yari ayoboye (Esiteri 3.8);
Imana rero yazamuye Esiteri wari impfubyi, atari umwenegihugu, akagirwa umwamikazi mu bihugu 127 umenye ko nta kiyinanira, n’ibyawe irabishoboye, icyo usabwa ni ukugira kwizera(Yeremiya 32.27)!
Kuko ibasha gukora ibiruta cyane ibyo dusaba, ndetse n’ibyo twibwira byose nk’uko imbaraga zayo ziri zidukoreramo (Abefeso3.20)
[email protected]


text:
Isomo ryo mu Ibaruwa ya mbere Pawulo Intumwa yandikiye Abanyakorinti 8,1-7.10-13
Bavandimwe, ku byerekeye inyama zatuwe ibigirwamana ni koko: twese tubifitemo ubujijuke (nk’uko mubivuga). Nyamara ubumenyi butera kwirata, naho urukundo rukajijura. Niba hari uwibwira ko hari icyo azi, ntarageza aho kumenya uko bikwiye. Ariko niba hari ukunda Imana, uwo nguwo azwi n’Imana. None se byaba byemewe kurya inyama zatuwe ibigirwamana? Tuzi ko nta kigirwamana kibaho ku isi, kandi ko nta yindi mana iriho, usibye Imana imwe rukumbi. Koko n’ubwo hariho ibyitwa imana byinshi mu ijuru no ku isi – koko kandi ibigirwamana n’ibikomerezwa ntibibarika! – kuri twe habaho Imana imwe, ari yo Mubyeyi byose biturukaho, ari na Yo tugana; hakabaho na Nyagasani umwe Yezu Kristu, ari We ubeshaho byose natwe tukabeshwaho na We. Ariko bose si ko babafitemo ubujijuke. Hariho bamwe bakiva mu by’ibigirwamana, maze baba bariye inyama zabituwe, umutimanama wabo udakomeye ukabemeza ko bahumanye. Koko se umunyantege nke aramutse akubonye urira mu ngoro y’ibigirwamana, kandi witwa ko ujijutse, ntiyaboneraho akarya izo nyama zatuwe ibigirwamana, kandi umutima we utabimwemerera? Bityo rero ubujijuke bwawe buzaba bugushije umunyantege nke, kandi ari umuvandimwe Kristu yapfiriye. Muri uko gucumurira abavandimwe banyu mubakomeretsa ku mutima usanzwe udakomeye, ubwo ni Kristu muba mucumuriye. Kubera iyo mpamvu, niba ibyo kurya bigusha umuvandimwe wanjye, nzazinukwa inyama burundu, aho kugusha umuvandimwe wanjye.
Ivanjili ya Mutagatifu Luka 6,27-38
Muri icyo gihe, Yezu abwira rubanda ati “Mwe munyumva reka mbabwire: nimujye mukunda abanzi banyu, mugirire neza ababanga; mwifurize ineza ababavuma, musabire abababeshyera. Nihagira ugukubita ku itama, umutege n’irindi. Nihagira ukwambura igishura cyawe, ntumwime n’ikanzu yawe. Ugusabye wese ujye umuha, n’ukwambuye icyawe ntukakimwake. Kandi uko mushaka ko abandi babagirira, abe ari na ko namwe mubagirira. “Niba mwikundiye ababakunda gusa mwabishimirwa mute, ko n’abanyabyaha bakunda ababakunda? Bisubiye kandi, niba mugirira neza ababagirira neza namwe, mwabishimirwa mute, ko n’abanyabyaha babigenza batyo? Kandi nimuguriza gusa abo mwizeye ko bazabishyura, mwabishimirwa mute? Abanyabyaha bo ntibaguriza abandi banyabyaha, bizeye ko na bo bazabagenzereza batyo! Ahubwo nimujye mukunda abanzi banyu, mugire neza kandi mutange inguzanyo mutizeye inyiturano. Ubwo rero ingororano yanyu izaba nyishi, kandi muzaba mubaye abana ba Nyir’ijuru, kuko agirira neza indashima n’abagiranabi. “Nimube abanyampuhwe, nk’uko So ari Umunyampuhwe. Ntimugashije abandi, namwe mutazashinjwa ; ntimugacire abandi urubanza, namwe mutazarucirwa; nimubabarire abandi, namwe muzababarirwe. Mujye mutanga, namwe muzahabwa: icyibo gishimishije, gitsindagiye, gicugushije, gisheshekaje ni cyo bazabuzuriza, kuko igipimisho mugeresha ari cyo muzasubirizwamo.”
Ku wa kane w’icyumweru cya 23 B gisanzwe
Ku ya 13 Nzeri 2012
AMASOMO: 1 Korinti 8,1-7.11-13; Zaburi 139 (138), 1-3.13-14.23-24; Luka 6, 27-38
Inyigisho yateguwe na Padiri Jérémie Habyarimana
‹‹Nimujye mukunda abanzi banyu, mugirire neza ababanga; mwifurize ineza ababavuma, musabire abababeshyera ››
Uyu munsi Yezu araha abigishwa be inyigisho nshya koko. Aravugira mu ruhame rwose amagambo akomeye. Nta muntu n’umwe waturukwamo n’amagambo nk’ayo Yezu avuga none. Gahunda aha abamuteze amatwi si itegeko ry’abantu. Si n’inama y’abantu ye. Kuko nta muntu n’umwe ku isi wagira undi inama nk’iyo Yezu agira abe uyu munsi. Muri makeya inyigisho ya Yezu uyu munsi irakingurira ijuru abamuteze amatwi. Maze barebe uburyo ari ubwiza busa. Abereke n’inzira ihagana. Maze ushaka kubana na We ayikurikire. Yezu arereka abamuteze amatwi ububengerane bw’umutima wa Se Uhoraho. Kugira ngo ushaka kubana na we yemere kwinjira muri uwo mutima utandukanye rwose n’uw’abantu. Bityo abeho ku bundi buryo butandukanye cyane n’uko abantu batazi iryo banga batekereza. Yezu rero n’umutima wuje urukundo arabwira abamuteze amatwi ko bagomba kwigana Se Uhoraho. Bagakora uko ukora. Niba bashaka guturana na we iteka. Arabasaba kurangwa n’impuhwe nka Se. Kuba abanyampuhwe nka Se. Kandi izo mpuhwe zigaragarira mu gukunda abanzi no kubagirira ineza yose ishoboka. Bityo iyo neza igakwira kuri bose nta mupaka uwo ari wo wose.
Koko rero kuva mu Isezerano rya Kera Umwanzi yari umwanzi agomba kugirirwa nabi. Imico y’abantu muri rusanze yuzuye inzika no guhora. Umuntu muzima wese ni ugirira nabi abamugiriye nabi. Mu myumvire y’abantu iyo umugira nabi ahuye n’ibyago bavuza impundu bagacinya umudiho. Umunyabwenge nyawe mu bantu ni urusha ubugome abanzi be. Ku buryo batamutinyira ubuhanga abarusha. Ahubwo bamutinyira ibyago ashobora kubateza. Bityo bakirinda kumwendereza ngo batikururira amakuba. Nta muco n’umwe w’abantu muri rusange wishimira ko umugome yabaho. Ibitutsi bigenewe abagome ni imvugo isanzwe mu bantu. Ndetse iyo apfuye bakora ibirori. Kumushyingura bikaba umunsi mukuru. Ngiyo gahunda ya kimuntu. Yezu rero adusesekayemo none ngo ahindure gahunda dufite ku banzi, ku bagome, ku badusebya. Yezu Kristu wapfuye akazuka uyu munsi aratubwira ati ‹‹ahubwo mwe munyumva reka mbabwire: nimujye mukunda abanzi banyu, mugirire neza ababanga; mwifurize ineza ababavuma, musabire abababeshyera.››
Yezu Kristu wapfuye akazuka aje gusaba abashaka kuba abe guhindura imyumvire. We utaraje kurimbura abanzi be. Ahubwo akaba yaraje kubaranduramo urwango bifitemo akoresheje urukundo rwe rushobora byose. We wivugiye ku musaraba ati ‹‹ Dawe, bababarire, kuko batazi icyo bakora.›› (Luka 23, 34). We wagiriye akaga gakomeye mu ruhame rw’abagome. Ariko agakomeza gukomera ku rukundo nyarwo. Yaratutswe ntiyasubiza igitutsi na kimwe. Mu bubabare bwe ntiyagira uwo akabukira. Ahubwo akiragiza Umucamanza w’intabera (1Pet 2, 19-24). Yezu Kristu wapfuye akazuka rero aje adusanga none kugira ngo aduhe ingabire yo kumwigana. Kuko ari ryo tegeko yahaye abe ngo ribarange (Yh 13, 34-35). Maze rikabatandukanya n’abapagani bahora bavumagiza abanzi babo. Cyangwa bakabivuna bakoresheje intwaro zose za Sekibi (ikinyoma, ubugome, urwango…).
Umubyeyi Bikira Mariya nahe abitwa aba Kristu bose gusezerera rwose burundu urwango. Maze kuva none Kristu Yezu wapfuye akazuka we Rukundo ruzima ature mu mutima wa buri wese. Nuko mu izina rya Yezu inkuta zose z’inzangano zari zubatse hagati y’umuntu na mugenzi we, y’urugo n’urundi, y’ubwoko n’ubundi, y’igihugu n’ikindi …zisenyuke burundu ubutazongera kubakwa. Maze twese duterurire rimwe amajwi nta rwicyekwe dusingiza Yezu Kristu wapfuye akazuka.
Singizwa Yezu Kristu wapfuye ukazuka.
Isomo ryo mu Ibaruwa ya mbere Pawulo Intumwa yandikiye Abanyakorinti 7,25-31
Bavandimwe, ku byerekeye ingaragu n’inkumi nta tegeko rya Nyagasani mbafitiye; ahubwo ndabagira inama y’umuntu wagiriwe impuhwe na Nyagasani kandi ukwiye kwizerwa. Ibyiza ni uko baguma uko bameze, kubera ingorane zo muri iki gihe. Rwose ndabona ko ibyiza ari uko umuntu yakwigumira uko ameze. Mbese usanganywe umugore? Witandukana na we. Mbese nta mugore washatse? Wigira uwo ushaka. Nyamara niba umushatse nta cyaha ukoze ; n’umukobwa aramutse ashyingiwe nta cyaha aba akoze. Ariko abo ngabo bazahura n’ingorane z’urudaca, ari zo nifuzaga kubarinda. Mbibabwire rero bavandimwe, igihe kirabashirana. Aho bigeze, abafite abagore nibabeho nk’aho batabigeze; abarira bamere nk’aho batarira; abanezerewe bamere nk’aho batanezerewe ; n’abacuruza bamere nk’aho nta cyo batunze; n’abakoresha iby’iyi si ntibagatwarwe na byo, kuko imisusire y’iyi si ihita bwangu.


text:
Isomo rya 1: Igitabo cy’Umuhanuzi Daniyeli 7,13-14
Jyewe Daniyeli, nijoro nariho nitegereza ibyo nabonaga: mbona uje mu bicu byo mu kirere umeze nk’Umwana w’umuntu. Ubwo yigira hafi ya wa Mukambwe, maze ajyanwa imbere ye. Nuko yegurirwa ingoma, icyubahiro n’ubwami; imiryango yose, amahanga yose n’indimi zose biramuyoboka. Ubwami bwe ni ubwami buhoraho iteka ntibuzashira, n’ingoma ye ni ingoma itazagira ikiyitsimbura.
Zaburi ya 92 (93), 1ab, 1c-2,5
R/ Nyagasani Yezu Kristu, uri Umwami uganje mu ikuzo.
Uhoraho ni Umwami, yisesuyeho ubuhangare,
Uhoraho yambaye ububasha, yarabukindikije.
Isi yarayishinze arayikomeza.
Intebe yawe y’ubwami yashinzwe ubutajegajega,
uriho kuva kera na kare.
Ibyo waduhishuriye ni amanyakuri,
Ingoro yawe ikwiranye n’ubutungane,
Uhoraho, uko ibihe bizahora bisimburana.
Isomo rya 2: Igitabo cy’Ibyahishuriwe Yohani Intumwa 1,5-8
Nimugire ineza n’amahoro bituruka kuri Yezu Kristu, umuhamya w’indahemuka, umuvukambere mu bapfuye, n’umugenga w’abami bo ku isi. Koko Kristu aradukunda; yadukijije ibyaha akoresheje amaraso ye, maze atugira ihanga rya cyami n’abaherezabitambo, kugira ngo dukorere Imana Se. Naharirwe rero ikuzo n’ububasha, uko ibihe bihora bisimburana iteka! Amen! Nguyu araje rwagati mu bicu, maze icyitwa ijisho cyose kizamubone, ndetse n’abamuhinguranyije: imiryango yose y’isi izajya mu cyunamo ku mpamvu ye. Ni byo koko! Amen! Ni jyewe Alufa na Omega, Intangiriro n’lherezo, – uwo ni Nyagasani Imana ubivuga – Uriho, Uwahozeho kandi Ugiye kuza, Umushoborabyose.
Ivanjili ya Mutagatifu Yohani 18,33b-37
Yezu ageze imbere ya Pilato, aramubaza ati « Mbese ni wowe mwami w’Abayahudi koko? » Yezu aramusubiza ati « Ibyo ubivuze ku bwawe, cyangwa se ni abandi babikumbwiyeho? » Pilato arasubiza ati « Aho ntugira ngo nanjye ndi Umuyahudi? Bene wanyu n’abatware b’abaherezabitambo ni bo bakunzaniye; wakoze iki? » Yezu arasubiza ati « Ingoma yanjye si iyo kuri iyi si; iyo ingoma yanjye iza kuba iyo kuri iyi si, abantu banjye baba bandwanyeho kugira ngo ntagabizwa Abayahudi. None rero Ingoma yanjye si iy’ino aha. » Nuko Pilato aramubaza ati « Noneho rero uri umwami? » Yezu aramusubiza ati « Urabyivugiye: ndi umwami! Cyakora icyo jyewe navukiye kandi kikanzana ku isi, ni ukugira ngo mpamye ibyerekeye ukuri. Unyurwa n’ukuri wese yumva icyo mvuga. »


text: Yezu ava aho ngaho, ajya mu karere k’iwabo, abigishwa be baramukurikira. Isabato igeze, atangira kwigishiriza mu isengero. Abenshi ngo bamwumve baratangara cyane, bati «Biriya avuga byose abikura he? Buriya buhanga afite, na biriya bitangaza akora, abikomora he? Uriya si wa mubaji tuzi, mwene Mariya; akaba umuvandimwe wa Yakobo, na Yozeto, na Yuda, na Simoni? Na bashiki be ntitubatunze?» Ibyo bibabera intandaro yo kumwanga. Yezu arababwira ati «Nta handi umuhanuzi asuzugurwa, uretse mu gihugu cye, muri bene wabo, no mu rugo iwabo.» Ntiyashobora kuhakorera igitangaza na kimwe, uretse gukiza abarwayi bakeya abaramburiraho ibiganza. Maze atangazwa no kutemera kwabo. Yazengurukaga insisiro zihegereye yigisha.


text:
Inyigisho yo ku wa gatandatu – Icyumweru cya 8 gisanzwe, giharwe, C
Ku ya 01 Kamena 2013
Padiri Cyprien BIZIMANA
Amasomo: 1º. Sir 51, 12-20 ; 2º. Mk 11, 27-33
Kuva mu buto bwanjye nakurikiye Ubuhanga
Ejo twahimbaje Umunsi Mukuru wa BIKIRA MARIYA AJYA GUSUHUZA ELIZABETI. Wabaye umwanya wo kongera kumwisunga byihariye mu gihe twanasozaga ukwezi kugenewe kwiyambaza uwo Mubyeyi w’Imana na Kiliziya. Twamusabye kudusabira ingabire yo gukundana.
None twiyumviye ubuhamya bw’ineza iva ku mutima wamenye inzira z’Urukundo hakiri kare. Iryo jambo rimwe (URUKUNDO), ni ryo ribumbye UBUHANGA bwose. Udakunda burya, nta buhanga bumurangwaho kuko isoko yabwo ari Urukundo ruzima twashyikirijwe n’Imana Data muri YEZU KRISTU urudusabanyamo buri munsi akoresheje Roho Mutagatifu. Uwo Munyabuhanga wadutekerereje akamuri ku mutima mu isomo rya mbere, yatuvumbuyemo ineza ihebuje iranga umutima wirinda ubwandure kuva mu buto. Ni byo rwose, umuntu wese wamenye inzira y’icyiza akiri muto, ni we ubasha gukura neza kuko nta mitego yikururira. Uwo Munyabuhanga kuva akiri muto yakunze kugendera mu nzira nziza, none ubuzima bwe bwose bwaranzwe n’umucyo.
Ubwo buhamya bunteye kongera gutekereza ku buzima bwanjye. Ndishimye ariko kandi ndababaye. Nishimiye ko muri iki gihe ndushaho gukunda YEZU KRISTU n’inzira zose zinganisha ku BY’IMANA. Nishimiye amahoro n’ibyishimo navumbuye igihe YEZU KRISTU ankanguye akampamagarira gusangira na we URUKUNDO nyakuri. Nari mu mwijima maze uwo Mwami wanjye ampamagarira gusohokamo no kumukurikira. Yanyeretse Umubyeyi we Bikira Mariya, ndamukunda maze amfasha kuryoherwa n’iby’ijuru. Ibyishimo biri mu mutima wanjye, ntibigereranywa. Ku rundi ruhande ariko, ndababaye. Mbabajwe n’igihe nabanje guta mu bikorwa by’umwijima byaranze ubuto bwanjye. Mbega agahinda ko kuba kure ya Nyagasani! Ibyo bikorwa by’umwijima byarankomerekeje bikomeye. Igihe cyanjye naragitaye ariko YEZU asingizwe, We wampamagaye nkabona imbaraga zo kugendera mu Rumuri rwe. Ikindi kimbabaje, ni ukubona kenshi na kenshi Sekibi ingera amajanja ku buryo buri segonda, buri munota, buri saha na buri munsi mpora mpangayitse nirukana ibitero Sekibi ingabaho.
Iryo jwi ribabaye kandi ryishimye, ni ubuhamya bwa buri wese uri mu si ariko kandi arangamiye ijuru. Usibye uwabeshya ko yahindutse umumalayika, twese uko turi twibonyemo. Ariko ntitugire ubwoba kuko YEZU KRISTU yatsinze. Atsinda buri munsi kandi azatsinda burundu Sekibi iyo Kareganyi ya kera na kare. Nyuma y’akanya gato dufite kuri iyi si, tuzinjira mu ijuru rye niba buri munsi dukera kumva Ijambo rye no kwemera ibikorwa bye kuko byose bigaragaza URUKUNDO, impuhwe n’ububasha by’ijuru.
Dusabirane gukomeza inzira twamenye y’ibyiza by’ijuru YEZU KRISTU ahora atwibutsa. Dufatanye gushimira YEZU KRISTU wadukijije ibikomere twatewe n’umwijima twabayemo tutaramumenya. Dusabire abana bato kugira ngo bakure batozwa kumenya YEZU KRISTU no kwisunga BIKIRA MARIYA. Bakomere ku busugi bwabo ku mutima no kumubiri bazabashe gutanga ubuhamya bwabo nk’Umunyabuhanga twumvise mu isomo rya mbere. Abarezwe uko KRISTU abishaka, ni bo bazakomeza isi y’ejo mu mahoro no mu byishimo biganisha mu Buzima bw’iteka mu ijuru.
YEZU KRISTU ASINGIZWE.
UMUBYEYI BIKIRA MARIYA ADUHAKIRWE.


text:
Mu Rwanda
Nyabihu: Umuturage Ashinja Ubuyobozi Kumutererana
Mu Murenge wa Jenda mu Karere ka Nyabihu hari umuturage uvuga ko igice kimwe cy’inzu ye cyasenywe n’ibiza ubuyobozi bwanga kumufasha kuyisana kandi ari mu kiciro cya mbere cy’ubudehe.
Ubuyobozi bwo buvuga ko uriya muturage n’umuryango we( afite umugabo n’umwana umwe) bafite ahandi inzu bityo ko butumva impamvu atsimbarara mu kuba muri iyo yasenyutse!
Umugore wagejeje iki kibazo cye mu itangazamakuru yitwa Dusengimana Edida.
Afite umugabo witwa Samuel Muhawenayo babyaranye umwana umwe.
Yabwiye bagenzi bacu bakorera Rwanda News 24 ko abagize umuryango we babarirwa mu kiciro cya mbere cy’Ubudehe bityo ko batashobora kubona uko basana inzu yabo yasenywe igice kimwe n’ibiza biherutse kwibasira Akarere ka Nyabihu, Ngororero n’ahandi.
Edida avuga ko ikibazo cye yakigejeje ku buyobozi bw’ibanze ariko buramutererana.
Ati “Ibiza by’imvura bimaze amezi abiri byarayisenye ariko kubera ko nta bufasha twari dufite ngo tujye gukodesha ahandi cyangwa ngo tuyisane dukomeza kuyibamo uku imeze. Ubuyobozi bw’Umudugudu buzi ikibazo cyanjye, tukaba tuyibamo n’Umugabo n’umwana umwe.”
We n’umuryango we batuye mu mudugudu wa Kinyengagi, Akagari ka Gasizi mu Murenge wa Jenda.
Kubera ko igice kimwe cy’inzu yabo cyasenyutse k’uburyo utabona uko ukingaho n’agasambi, Dusengimana n’umuryango we bavuga ko bararana ubwoba bw’uko n’igice gisigaye cy’iriya nzu kizabagwira.
N’imibereho yabo ntiyoroshye kuko ngo barya ari uko babonye aho baca inshuro.
Ubuyobozi bw’Umurenge wa Jenda hari icyo butumva neza…
Umunyamabanga nshingwabikorwa w’Umurenge wa Jenda witwa Ingabire Claude ndetse n’uyobora Akagari ka Gisizi babwiye itangazamakuru ko bitumva ukuntu umuntu ahitamo kuba mu nzu yasenyutse kandi hari indi afite yuzuye.
Kuri telefoni Ingabire yavuze ikibazo cy’uyu muryango ‘atakizi’ ariko ko ubwo bamuhamagaraga yari ari mu Kagari no mu Mudugudu umuryango wa Dusengimana atuyemo.
Yafashe telefoni ye ayihereza gitifu w’ako kagari kuko bari bari kumwe hanyuma uyu muyobozi abwira itangazamakuru ko uriya muryango ufite indi nzu yuzuye, igisigaye ari ukuyimukiramo.
Ati “Uwo muryango muvuga ko uba mu nzu yasenyutse ufite indi nzu wubatse, igisigaye ni ukuyimukiramo. Gusa turaje tubasure turebe uko iyo nzu babamo imeze.”
Nyabihu ni akarere kari ahantu hakonja kubera ishyamba rya Pariki ya Gishwati rikunze kugwamo imvura.
Mu gihe cy’itumba, imvura nyinshi igwa mu mirenge ya Nyabihu igatuma ubutaka butenguka bugateza isuri n’inkangu.
Ibi nibyo bisenya inzu z’abaturage.
Ndetse inkangu iherutse gufunga umuhanda.
Aba baturage bo mu mudugudu wa Kinyengagi bavuga ko amazi abasenyera ari aturuka mu misozi y’ibirunga, bakababazwa n’uk badafashwa gusana amazu yabo kandi baybaka bibagoye.